text:
KHAOLO EA BOTŠELELA
Bafu ba Hokae?
Ho etsahala’ng ka rōna ha re e-shoa?
Ke hobane’ng ha re e-shoa?
Na e ka ba ho tšelisang ho tseba seo e leng ’nete ka lefu?
TSENA ke lipotso tseo batho ba ’nileng ba ipotsa tsona ka lilemo tse likete. Ke lipotso tsa bohlokoa. Ho sa tsotellehe hore na re bo-mang kapa re phela hokae, e mong le e mong oa rōna o angoa ke likarabo tsa lipotso tsena.
2 Khaolong e fetileng, re buile kamoo sehlabelo sa thekollo sa Jesu Kreste se buletseng batho tsela e isang bophelong bo sa feleng kateng. Hape re ithutile hore Bibele e bolela esale pele hore “lefu ha le sa tla hlola le e-ba teng.” (Tšenolo 21:4) Empa hona joale, bohle rea shoa. Morena Solomone ea bohlale o ile a re: “Ba phelang baa tseba hore ba tla shoa.” (Moeklesia 9:5) Re leka ho lelefatsa bophelo ba rōna ka hohle kamoo re ka khonang. Leha ho le joalo, rea ipotsa hore na ho tla etsahala’ng ka rōna ha re e-shoa.
3 Ha batho bao re ba ratang ba e-shoa, re utloa bohloko. Re ka ’na ra botsa: ‘Ho etsahetse’ng ka bona? Na ba utloa bohloko? Na ba re sirelelitse? Na re ka ba thusa? Na re tla ke re boele re ba bone?’ Malumeli a lefatše a araba lipotso tsena ka litsela tse sa tšoaneng. A mang a ruta hore haeba u motho ea lokileng, u tla ea leholimong empa haeba u phela ka boitšoaro bo litšila, u tla cha sebakeng sa tlhokofatso. A mang a ruta hore ha batho ba shoa ba fetela sebakeng sa moea ho ea kopana le baholo-holo ba bona moo. A mang ’ona a ruta hore bafu ba ea sebakeng sa meea e shoeleng ho ea ahloloa ba ntan’o fuoa ’mele o mong kapa ba tsoaloe bocha ka ’mele osele.
4 Lithuto tsena kaofela tse rutoang ke malumeli a sa tšoaneng li ruta khopolo e le ’ngoe ea motheo—ea hore karolo e itseng ea rōna e tsoela pele e phela ha ’mele o e-shoa. Hoo e batlang e le malumeli ’ohle, a bileng teng nakong e fetileng le a teng hona joale, a bolela hore ka tsela e itseng re lula re phela ka ho sa feleng re e-na le matla a ho bona, ho utloa le ho nahana. Empa na hoo ho ka etsahala? Litho tsa rōna tsa kutlo, hammoho le menahano ea rōna, li amana le tšebetso ea rōna ea boko. Lefung, boko bo khaotsa ho sebetsa. Mehopolo ea rōna, maikutlo a rōna le litho tsa rōna tsa kutlo ha li tsoele pele li sebetsa li le ling ka tsela e itseng ea mohlolo. Lia shoa ha boko bo khaotsa ho sebetsa.
HA E LE HANTLE HO ETSAHALA’NG LEFUNG?
5 Jehova o tseba se etsahalang lefung, kaha ke eena Ea bōpileng boko. O tseba seo e leng ’nete, ’me o hlalosa boemo ba bafu ka Lentsoeng la hae, e leng Bibele. E ruta ka ho hlaka hore: Ha motho a e-shoa, o khaotsa ho ba teng. Lefu le fapane le ho phela. Bafu ha ba bone ebile ha ba utloe kapa hona ho nahana. Ha ho letho ho rōna le tsoelang pele le phela ha ’mele o e-shoa. Ha re na moea o sa shoeng.*
6 Ka mor’a hore Solomone a bontše hore ba phelang baa tseba hore ba tla shoa, o ile a ngola a re: “Ha e le ba shoeleng, ho hang ha ba tsebe letho.” A ntan’o hlakisa ’nete ena ea motheo ha a re bafu ha ba khone ho rata kapa ho hloea le hore “ha ho mosebetsi kapa morero kapa tsebo kapa bohlale [lebitleng].” (Moeklesia 9:5, 6, 10) Pesaleme ea 146:4 le eona e re ha motho a shoa, “menahano ea hae ea timela.” Rea shoa ’me ha re tsoele pele re phela ha ’mele o e-shoa. Bophelo ba rōna bo tšoana le lelakabe la kerese. Ha lelakabe leo le tima, ha ho moo le eang teng. Lea fela.
SEO JESU A SE BUILENG KA LEFU
7 Jesu Kreste o ile a bua ka boemo ba bafu. O buile ka bona ha a bua ka Lazaro, eo a neng a mo tloaetse, ’me joale a se a shoele. Jesu o ile a re ho barutuoa ba hae: “Motsoalle oa rōna Lazaro o phomotse.” Barutuoa ba ne ba nahana hore Jesu o bolela hore Lazaro o robetse, o ntse a hlaphoheloa bokuling. Empa o ne a sa bolele seo. Jesu o ile a ba hlalosetsa a re: “Lazaro o shoele.” (Johanne 11:11-14) Hlokomela hore Jesu o ile a bapisa lefu le ho phomola le ho robala. Lazaro o ne a se leholimong kapa liheleng tse tukang. O ne a sa ea ho mangeloi kapa ho balimo. Lazaro ha aa ka a tsoaloa bocha e se e le motho e mong. O ne a phomotse lefung, joalokaha eka o robetse boroko bo tebileng bo se nang litoro. Litemana tse ling le tsona li bapisa lefu le boroko. Ka mohlala, ha morutuoa Setefane a tlepetsoa ka majoe ho fihlela a e-shoa, Bibele e re o ile “a robala lefung.” (Liketso 7:60) Moapostola Pauluse le eena o ile a ngola ka batho ba bang ba mehleng ea hae ba neng ba “robetse” lefung.—1 Bakorinthe 15:6.
8 Na qalong Molimo o ne a rerile hore batho ba shoe? Che! Jehova o ne a etselitse batho hore ba phele ka ho sa feleng lefatšeng. Joalokaha re ithutile pejana bukeng ena, Molimo o ile a beha banyalani ba pele paradeiseng e ntle. O ne a ba file bophelo bo phethahetseng ba ’mele. Jehova o ne a ba batlela se molemo feela. Na ho na le motsoali leha e le ofe ea lerato ea ratang ha bana ba hae ba hlokofatsoa ke botsofali le lefu? Ka sebele ha a eo! Jehova o ne a rata bana ba hae ’me a batla hore ba phele ka thabo ka ho sa feleng lefatšeng. Bibele e re ka batho: “[Jehova] o kentse nako e sa lekanyetsoang ka lipelong tsa bona.” (Moeklesia 3:11) Molimo o re bōpile re e-na le takatso ea ho phela ka ho sa feleng. ’Me o re betletse tsela ea hore takatso eo e phethahale.
LEBAKA LEO BATHO BA SHOANG KA LONA
9 Joale, ke hobane’ng ha batho ba e-shoa? E le hore re fumane karabo, re lokela ho hlahloba se etsahetseng nakong eo ka eona ho neng ho phela monna le mosali a le mong feela mona lefatšeng. Bibele e re: “Jehova Molimo a melisa lefatšeng sefate se seng le se seng se lakatsehang ponong ea motho le se molemo bakeng sa lijo.” (Genese 2:9) Empa o ile a beha thibelo e le ’ngoe. Jehova o ile a re ho Adama: “U ka ja tsa sefate se seng le se seng sa serapa hore u khotsofale. Empa ha e le sefate sa tsebo ea botle le bobe u se ke ua ja tsa sona, etsoe ka letsatsi leo ka lona u jang tsa sona ka sebele u tla shoa.” (Genese 2:16, 17) Ho ne ho se thata ho mamela taelo ena. Ho ne ho e-na le lifate tse ling tse ngata tseo Adama le Eva ba neng ba ka ja litholoana tsa tsona. Empa taelo ena e ne e ba fa monyetla o ikhethang oa ho bontša teboho ho Ea ba fileng ntho e ’ngoe le e ’ngoe, ho akarelletsa bophelo bo phethahetseng. Ha ba ne ba e mamela ba ne ba tla be ba bontša hore ba hlompha bolaoli ba Ntate oa bona oa leholimo le hore ba batla tataiso ea hae e lerato.
10 Ka masoabi, banyalani bao ba pele ba ile ba khetha ho se mamele Jehova. Satane o ile a botsa Eva a sebelisa noha, a re: “Na ehlile Molimo o itse le se ke la ja tsa sefate se seng le se seng se serapeng?” Eva a araba a re: “Re ka ja litholoana tsa lifate tse serapeng. Empa ha e le ho ja litholoana tsa sefate se har’a serapa, Molimo o itse, ‘Le se ke la ja tsa sona, che, le se ke la li ama e le hore le se ke la shoa.’”—Genese 3:1-3.
11 Satane a re: “Ka sebele le ke ke la shoa… . Molimo oa tseba hore letsatsing leo ka lona le jang tsa sona mahlo a lōna a tla tutuboloha ’me le tla ba joaloka Molimo, le tsebe botle le bobe.” (Genese 3:4, 5) Satane o ne a batla hore Eva a lumele hore o tla rua molemo haeba a ka ja tholoana e hanetsoeng. Ho ea ka Satane, Eva o ne a ka iketsetsa qeto ea hore na se nepahetseng le se fosahetseng ke sefe; o ne a ka iketsetsa seo a se ratang. Satane o ile a boela a re Jehova o ba thetsitse ka se tla etsahala haeba ba ka ja tholoana eo. Eva o ile a kholoa Satane. Kahoo a nka tholoana ’me a e ja. A ntan’o e fa le monna oa hae, ’me le eena a e ja. Ha baa e ja hobane ba hloka tsebo. Ba ne ba tseba hantle hore ba etsa seo Molimo a itseng ba se ke ba se etsa. Ka ho ja tholoana eo, ba ile ba tlōla ka boomo taelo e bonolo le e utloahalang. Ba ile ba bontša hore ba tella Ntate oa bona oa leholimo le bolaoli ba hae. Ha ho letho le ka lokafatsang ho hlompholla ha bona ’Mōpi oa bona ea lerato!
12 Ka mohlala: U ne u ka ikutloa joang haeba ngoana eo u mo hōlisitseng le ho mo hlokomela a sa u mamele ka tsela e bontšang hore ha a u hlomphe ebile ha a u rate? Seo se ne se tla u utloisisa bohloko haholo. Joale, ak’u nahane kamoo e tlamehang ebe Jehova o ile a utloa bohloko kateng ha Adama le Eva ba khetha ho mo fetohela.
13 Jehova o ne a se na lebaka la hore a boloke Adama le Eva ba sa mameleng ba phela ka ho sa feleng. Ba ile ba shoa, feela joalokaha a ne a boletse. Adama le Eva ba ile ba khaotsa ho ba teng. Ha baa ka ba fetela sebakeng sa moea. Re tseba sena ka lebaka la seo Jehova a ileng a se bolella Adama ha a mo bitselitse hore a tl’o ikarabella ka ho se mamele ha hae. Molimo o ile a re: “U [tla] khutlela mobung, kaha u ntšitsoe ho oona. Etsoe u lerōle ’me u tla khutlela lerōleng.” (Genese 3:19) Molimo o ne a entse Adama ka lerōle la lefatše. (Genese 2:7) Pele ho moo, Adama o ne a le sieo. Kahoo, ha Jehova a ne a re Adama o tla khutlela lerōleng, O ne a bolela hore Adama o tla khutlela boemong ba ho se be teng. Adama o ne a sa tl’o phela joalo feela kaha lerōle leo a entsoeng ka lona le sa phele.
14 Adama le Eva ba ka be ba ntse ba phela kajeno, empa ba ile ba shoa hobane ba ile ba khetha ho se mamele Molimo, kahoo ba etsa sebe. Rōna re shoa hobane boetsalibe ba Adama le lefu li fetetse baneng bohle ba hae. (Baroma 5:12) Sebe seo se tšoana le boloetse bo tšabehang bo futsoang boo motho a ke keng a bo phema. Se fella ka lefu, e le thohako. Lefu ke sera, hase motsoalle. (1 Bakorinthe 15:26) Re lokela ho leboha hakaakang hore ebe Jehova o fane ka thekollo ho re pholosa ho sera see se tšabehang!
HO TSEBA ’NETE KA SE ETSAHALANG LEFUNG HO RUISA MOLEMO
15 Seo Bibele e se rutang ka boemo ba bafu sea tšelisa. Joalokaha re bone, bafu ha ba utloe bohloko ebile ha ba na mathata. Ha re na lebaka la ho ba tšaba, kaha ba ke ke ba re ntša kotsi. Ha ba hloke thuso ea rōna, ebile ba ke ke ba re thusa. Re ke ke ra bua le bona le bona ba ke ke ba bua le rōna. Baeta-pele ba bangata ba bolumeli ba itlameletsa ka hore ba ka thusa bafu, ’me batho ba kholoang baeta-pele bao ba ba fa chelete. Empa ho tseba ’nete hoa re sireletsa hore re se ke ra thetsoa ke ba rutang mashano ao.
16 Na bolumeli ba hao bo lumellana le seo Bibele e se rutang ka bafu? A mangata ha a lumellane le sona. Hobane’ng? Hobane lithuto tsa ’ona li susumelitsoe ke Satane. O sebelisa bolumeli ba bohata ho etsa hore batho ba lumele hore ha ’mele o e-shoa, ba il’o phela sebakeng sa moea. Lena ke leshano leo Satane a le kopanyang le mashano a mang ho etsa hore batho ba furalle Jehova Molimo. Joang?
17 Joalokaha ho boletsoe pejana, malumeli a mang a ruta hore haeba motho a phela ka boitšoaro bo litšila, o tla cha ka ho sa feleng tlhokofatsong ea mollo ha a shoa. Thuto ena e hlompholla Molimo. Jehova ke Molimo ea lerato eo le ka mohla a ke keng a hlokofatsa batho ka tsela ena. (1 Johanne 4:8) U ne u ka ikutloa joang ka motho ea otlang ngoana ea sa mameleng ka hore a behe matsoho a ngoana mollong? Na u ne u tla hlompha motho eo? Ha e le hantle, na u ka rata ho mo tseba? Ka sebele u ke ke! U tla mo nka e le motho ea sehlōhō ka tsela e makatsang. Empa Satane o batla hore re lumele hore Jehova o hlokofatsa batho mollong ka ho sa feleng—ka lilemo tse libilione!
18 Satane o boetse o sebelisa malumeli a mang ho ruta hore ha batho ba e-shoa ba fetoha meea, eo ba phelang ba lokelang ho e hlompha. Ho ea ka thuto ena, meea ea bafu e ka ba metsoalle e matla kapa lira tse tšabehang. Batho ba bangata ba kholoa leshano lena. Ba tšaba bafu ’me baa ba hlompha le ho ba rapela. Ho fapana le seo, Bibele e ruta hore bafu ba robetse le hore re lokela ho rapela Molimo a le mong feela oa ’nete, e leng Jehova, ’Mōpi oa rōna le Mofani oa tsohle.—Tšenolo 4:11.
19 Ho tseba ’nete ka bafu ho u sireletsa hore u se ke ua khelosoa ke mashano a bolumeli. Ho boetse ho u thusa ho utloisisa lithuto tse ling tsa Bibele. Ka mohlala, u nka tšepiso ea bophelo bo sa feleng lefatšeng la paradeise e le taba ea sebele, ha u hlokomela hore batho ha ba fetele sebakeng se itseng sa moea ha ba shoa.
20 Mehleng ea boholo-holo, monna ea lokileng Jobo o ile a botsa, a re: “Haeba monna ea shahlileng a shoa na a ka phela hape?” (Jobo 14:14) Na motho ea sa pheleng ea robetseng lefung a ka tsosoa? Seo Bibele e se rutang ka taba ena se tšelisa haholo, joalokaha khaolo e latelang e tla bontša.
SEO BIBELE E SE RUTANG
- Bafu ha ba bone ebile ha ba utloe kapa hona ho nahana.—Moeklesia 9:5.
- Bafu ba phomotse; ha ba utloe bohloko.—Johanne 11:11.
- Re shoa hobane re futsitse sebe ho Adama.—Baroma 5:12.
* Ho fumana tlhaloso ea mantsoe moea “soul” le moea “spirit,” ka kōpo bona Sehlomathiso.
Lipotso Tsa Sehlooho se Ithutoang
1-3. Batho ba botsa lipotso life ka lefu, hona malumeli a sa tšoaneng a araba ka litsela life?
4. Malumeli a mangata a ruta khopolo efe ea motheo mabapi le lefu?
5, 6. Bibele e ruta’ng ka boemo ba bafu?
7. Jesu o ile a hlalosa lefu joang?
8. Re tseba joang hore Molimo o ne a sa rera hore batho ba shoe?
9. Jehova o ile a behela Adama thibelo efe, hona ke hobane’ng ha ho ne ho se thata ho mamela taelo eo?
10, 11. (a) Ho tlile joang hore banyalani ba pele ba se ke ba mamela Molimo? (b) Ke hobane’ng ha ho se mamele ha Adama le Eva e bile taba e tebileng?
12. Ke’ng e ka ’nang ea re thusa ho utloisisa hore na Jehova o ile a ikutloa joang ha Adama le Eva ba khetha ho mo fetohela?
13. Jehova o ile a re ho tla etsahala’ng ka Adama lefung, hona see se bolela’ng?
14. Ke hobane’ng ha re e-shoa?
15. Ke hobane’ng ha e le ho tšelisang ho tseba seo e leng ’nete ka se etsahalang lefung?
16. Ke mang ea susumelitseng lithuto tse rutoang ke malumeli a mangata, hona o li susumelitse ka tsela efe?
17. Ke hobane’ng ha thuto ea tlhokofatso ea ka ho sa feleng e hlompholla Jehova?
18. Ho rapela bafu ho thehiloe leshanong lefe la bolumeli?
19. Ho tseba ’nete ka se etsahalang lefung ho re thusa ho utloisisa thuto efe e ’ngoe ea Bibele?
20. Ho tla tšohloa potso efe khaolong e latelang?


c: text/html

text:
Lehlasedinyana la Ditsebiso tsa Mmuso
TSEBISO YA MMUSO
BOLAODI BA MANGOLO A THUTO AFRIKA BORWA
Bolaodi ba Mangolo a Thuto Afrika Borwa
MELAWANA YA MOLAO WA BOLAODI BA MANGOLO A THUTO AFRIKA BORWA SELEMONG SA
SEKETE, MAKGOLO A ROBONG, MASHOME A ROBONG A METSO E MEHLANO
(MOLAO WA NOMORO YA MASHOME A MAHLANO A METSO E ROBEDI WA SELEMO SA
SEKETE, MAKGOLO A ROBONG, MASHOME A ROBONG A METSO E MEHLANO)
Bolaodi ba Mangolo a Thuto mona Afrika Borwa, ka tshebediso ya molawana wa leshome le metso e mene wa Molao wa Bolaodi ba Mangolo a Thuto Afrika Borwa wa selemo sa
sekete, makgolo a robong, mashome a robong a metso e mehlano ka tumello ya Letona la Thuto le ka tshebedisano ya hae le Letona la Mesebetsi bo theile melawana ena e latelang e laneneong
lena:
LENANEO
KGAOLO YA PELE: DITABA TSA KAKARETSO
- Ditlhaloso
KGAOLO YA BOBEDI: MAKGOTLA A THUTO LE THUPELO A KGOTHALETSANG MAKGABANE THUTONG
- Kananelo
- Tataiso mabapi le kananelo ya Makgotla a Thuto le Thupelo a kgothaletsang
makgabane thutong
- Lengolo la bopaki ba kananelo
- Ho eketswa ha nako bakeng sa kananelo
- Ho fediswa ha kananelo
- Botho makgotleng ana a Thuto le Thupelo a kgothaletsang makgabane thutong
- Ho tlohela mosebetsi ha bahlanka ba Makgotla a Thuto le Thupelo a
kgothaletsang makgabane thutong
- Mesebetsi ya Makgotla a Thuto le Thupelo a kgothaletsang makgabane a thuto
KGAOLO YA BORARO: MELAO YA TSHEBETSO LE TEFELLO YA MESEBETSI E PHETHWANG KE MAKGOTLA ANA A THUTO LE THUPELO A KGOTHALETSANG MAKGABANE A THUTO
- Tefello ya ditshebeletso tsa Makgotla a Thuto le Thupelo bakeng sa
mesebetsi e entsweng ke Makgotla a Thuto le Thupelo a kgothaletsang
makgabane a thuto
- Tataiso bakeng sa tsela ya tshebetso
KGAOLO YA BONE: BARUPEDI BA THUTO LE THUPELO
- Kananelo ya barupedi
- Tse hlokehang bakeng sa kananelo ya barupedi
- Lengolo la bopaki la morupedi
- Kekeletso ya nako ya kananelo ya barupedi
- Kananelo ya nakwana ya barupedi
- Phediso ya kananelo ya barupedi
KGAOLO YA BOHLANO: MAKGOTLA A HLAHLOBISANG
- Kamohelo ya makgotla a hlahlobisang
- Lengolo la kamohelo jwaloka makgotla a hlahlobisang
- Mesebetsi ya makgotla a hlahlobisang
- Ho fela ha nako ya tshebetso bakeng sa makgotla a hlahlobisang
KGAOLO YA BOTSHELELA: MAKGOTLA A SEPOROFESHENALE LE MAKGOTLA A LAOLANG DIHLAHLOBO
- Ho sebetsa ha makgotla a seporofeshenale le makgotla a laolang dihlahlobo
mabapi le ho netefatsa boqhetseke, makgabane le hlahlobiso
KGAOLO YA BOSUPA: DINTLHA TSE DING TSE FAPAFAPANENG
- Mokgwa wa boipiletso
- Kgutsufatso ya sehlooho
DITABA TSE DING
Melao ya tshebetso bakeng sa Makgotla a Thuto le Thupelo a kgothaletsang
makgane a thuto
KGAOLO YA PELE
DITABA TSA KAKARETSO
Ditlhaloso
- Mantswe a latelang a tla hlaloswa ka tsela ena e latelang Molaong ona
haese feela ha ditaba tseo a sebedisitsweng ho tsona di fetohile -
Lentswe lena "kananelo" le bolela bopaki ba kamohelo ya motho, mokgatlo kapa setsha sa thuto ho ba le tokelo ya ho etsa mosebetsi o itseng ka nako e itseng molemong wa ho eketsa makgabane a thuto jwalo ka ha a kgothaletswa ke Bolaodi ba Mangolo a a Thuto Afrika Borwa ka tshebediso ya Molao wa lekgotla lena;
Ka lentswe lena "Molao" ho bolelwa Molao wa Bolaodi ba Mangolo a Thuto Afrika Borwa wa selemo sa sekete, makgolo a robong, mashome a robong a metso e mehlano (Molao wa nomoro ya mashome a mahlano a metso e robedi wa selemo sa sekete, makgolo a robong, mashome a robong a metso e mehlano);
Lentswe lena "mohlahlobi" ho bolelwa motho ya ngodisitsweng Lekgotleng la Thuto le Thupelo le kgothaletsang makgabane a thuto ho latela mekgwa ya tataiso e beilweng ke Lekgotla le hlahisang maemo a thuto bakeng sa ho hlahloba tse fihleletsweng ke Moralo wa Setjhaba wa Mangolo a Thuto mabapi le mangolo a thuto. Ka mohlahlobi wa nako le nako ho ntse ho bolelwa ona moelelo oo.
"Ngodiso ya maemo a itseng" ke ho bolela ho ba setho sa boemedi sa mokgatlo o itseng e leng o boletsweng melawaneng ena;
Lekgotla la Thuto le Thupelo le kgothaletsang makgabane a thuto ho bolelwa lekgotla le ananetsweng ho latela karolo ya bohlano(nngwe)(a)(ii) ya Molao. Lekgotla lena le na le boikarabelo ba ho tadima tse fihleletsweng ho latela maemo a setjhaba le mangolo a thuto mme le filwe boikarabelo bona ho latela karolo a ya bohlano (nngwe)(b)(i) ya Molao;
Ka "lekala la thuto" lekala le itseng la thuto le sebediswang ke Moralo wa Setjhaba wa Mangolo a Thuto;
"Hlahlobiso" ke mokgwa o mong wa tshebetso o netefatsang phumano ya diphihlello tse itseng thutong tse amang mangolo a thuto le hore na di entswe ka toka le ka botshepehi na;
"Lekgotla le hlahlobisang" ke lekgotla le amohetsweng ka ho qolleha ke Bolaodi ba Mangolo a thuto Afrika Borwa bakeng sa ho phetha mosebetsi ona;
Lekgotla la setjhaba le laolang maemo a thuto ke lekgotla le ngodisitsweng ho latela karolo ya bohlano(nngwe)(a)(ii) ya Molao. Lekgotla lena le na le boikarabelo ba ho theha dihlopha le mangolo a tuto le thupelo le ho phetha mesebetsi yohle e amanang le ngodiso ya mangolo a thuto ho latela karolo ya bohlano(nngwe)(1)(b)(i) ya Molao;
"Tse fihleletsweng kapa diphihlello" ke tsebo e fumanweng qetellong ya lenaneo la thuto;
"Ho tsepamisa maikutlo" ke mosebetsi oo mokgatlo kapa lekgotla le o kgothaletsang ka ho otloloha mesebetsing ya lona;
"mokgatlo wa seporofeshenale" ke mokgatlo o ngoditsweng ka molao kapa ka nako e nngwe e ka ba mokgatlo wa boithaopi o phethang mosebetsi o ntseng o tshwana le mosebetsi o phethwang ke mokgatlo o ngodisitsweng ka molao le hoja ona o sa ngodiswa ka molao;
"Morupedi" ho bolelwa mokgatlo o rupelang mananeo a thuto ho latela tse bolelwang kapa ditaelo tsa Moralo wa setjhaba wa Mangolo a Thuto mme ebile o hlokomela tsela ya ho hlahloba mananeo ana ka nepo;
"Kgothaletso ya makgabane" ke tsela ya ho netefatsa hore makgabane a tshebetso a fihlellwa ka katleho;
"Bohlahlobi ba makgabane" ke ho hlahloba tse supang tswelopele e supang hore ho tla fihlellwa katleho thutong;
"bolaodi ba tshebetso ya makgabane" ke mekgwa e fapaneng ya netefatso ya ho fumana katleho le makgabane thutong;
Ka "Dihlopha tse ngodisitsweng" ho bolelwa dihlopha le mangolo a thuto ho Moralo wa Setjhaba wa Mangolo a thuto;
Lentswe lena "karolo" le bolela karolo ya setjhaba, moruo, le mesebetsi ya thuto e sebediswang ho lekanya makgabane a thuto ke Lekgotla la Thuto le Thupelo le kgothaletsang makgabane a thuto; mme
"Lekgotla le hlahisang maemo a itseng thutong" ke lekgotla le ngodisitsweng ho latela karolo ya bohlano(nngwe)(a)(ii) ya Molao. Lekgotla lena le na le boikarabelo ba ho theha dihlopha le mangolo a thuto le ho phetha mesebetgsi yohle e amanang le yona ho latela karolo ya bohlano(nngwe)(b)(i) ya Molao.
KGAOLO YA BOBEDI
MAKGOTLA A THUTO LE THUPELO A KGOTHALETSANG MAKGABANE A THUTO
Kananelo
- (1) Makgotla ana a Thuto Le Thupelo a kgothaletsang makgabane a thuto ke
makgotla a ananetsweng lefapheng le leng le le leng ke Bolaodi ba Mangolo a
thuto Afrika Borwa bakeng sa ho hlahloba hore ho be le tsebo e fihlellwang
ho latela dihlopha le mangolo a thuto le hona ho phetha mesebetsi e
tshwanelehang ho latela karolo ya bohlano(nngwe)(b)(i) ya Molao.
(2) Karolong eo ho se nang Lekgotla la Thuto le Thupelo le kgothaletsang
makgabane a thuto le ananetsweng kapa moo Lekgotla la Thuto le Thupelo le
kgothaletsang makgabane a thuto le sa phetheng mosebetsi wa lona ka tshwanelo,
Bolaodi ba Mangolo a thuto Afrika Borwa bo tla phetha mesebetsi eo e neng e
tla phethwa ke Lekgotla la thuto le Thupelo le kgothaletsang makgabane a thuto
ho latela karolo ya bohlano(nngwe)(b)(i) ya Molao.
(3) Mekgatlo kapa sona sehlopha sa mekgatlo e batlang ho ananelwa e le
Makgotla a Thuto le Thupelo a kgothaletsang makgabane a thuto a tla thehwa
dikarolong tsena tse latelang:
- karolo ya setjhaba;
- karolo ya moruo kapa ekonomi;
- karolwaneng ya thuto le thupelo.
Mekgwa ya kananelo ya Makgotla a Thuto le Thupelo a kgothaletsang
makgabane a thuto
- (1) Mokgatlo kapa sehlopha sa mekgatlo e emetseng karolo e boletsweng ho
molawana wa pedi(tharo) mme mekgatlo eo e na le tsohle tse hlokwang bakeng sa
ho fumantshwa kananelo jwalo ka Lekgotla la Thuto le Thupelo le kgothaletsang
makgabane a thuto jwalo ka ha ho ngodilwe molawaneng wa (bobedi), mokgatlo
kapa mekgatlo eo e ka etsa kopo mme kopo eo ya lebiswa ho Bolaodi ba Mangolo a
thuto Afrika Borwa bakeng sa kananelo e le Lekgotla la Thuto le Thupelo le
kgothaletsang makgabane a thuto.
(2) Mokgatlo oo o jwalo o tla bontsha hore -
- Ho a hlokeha hore ho be le Lekgotla la Thuto le Thupelo le kgothaletsang
makgabane a thuto karolong eo le ratang ho sebetsa ho yona;
- o hlile o ikemiseditse ho phetha mesebetsi ena ya kgothaletso ya
makgabane a thuto kamanong ya mokgatlo ona le karolo eo o batlang ho
sebetsa ho yona;
- ha o phete mosebetsi o seng o ntse o phethwa ke Lekgotla la thuto le
thupelo le kgothaletsang makgabane a thuto haese feela ha Bolaodi ba
Mangolo a Thuto Afrika Borwa bo rata hore phetapheto eo e jwalo e be teng;
- o na le bokgoni ba ho phetha mosebetsi oo Bolaodi ba Mangolo a Thuto
Afrika Borwa bo ka o fang ona hore o o phethe;
- o na le bokgoni bohle ba ho phetha mosebetsi nakong eo ya kananelo;
- o na le tsamaiso e hlwahlwa e kenyeletsang tsena tse latelang, le hoja e
se tsona feela -
- Maano a hlalosang bolaodi bo hlwahlwa e leng bolaodi boo Lekgotla la
Thuto le Thupelo le kgothaletsang makgabane a thuto le ratang ho bo
fihlella;
- Tsela ya tshebetso e dumellang Lekgotla la Thuto le Thupelo le
kgothaletsang makgabane a thuto ho phetha mosebetsi wa lona wa bolaodi;
- mekgwa ya ho hlahlobisa e thusang Lekgotla la Thuto le Thupelo le
kgothaletsang makgabane a thuto ho sebedisa maano ka tshwanelo;
- Mosebetsi wa netefatso ya phumano ya makgabane a thuto
- ho latela bokgothaletsi ba makgabane a thuto o na le boemedi bo matla le
hona ho ba le bokgoni ba ho etsa diqeto e le hore mokgatlo ona o tsebe ho
ba le boikarabelo setjhabeng;
- mesebetsi ya ona e tla hodisa merero ya Moralo wa Setjhaba wa Mangolo a
Thuto.
(3) Mokgatlo o batlang ho fumantshwa kananelo jwalo ka Lekgotla la Thuto le
Thupelo le kgothaletsang makgabane a thuto o tla amohela ka lengolo hore -
- Bolaodi ba Mangolo a Thuto Afrika Borwa bo lokela ho hlahloba Lekgotla
la Thuto le Thupelo le kgothaletsang makgabane a thuto ka nako le nako mme
bolaodi bo na le hona ho hlahloba maano le mekgwa ya tshebetso nako ya
lekgotla lena ka nako le nako;
- Tokelo ya Bolaodi ba Mangolo a Thuto Afrika Borwa ho tataisa Lekgotla la
Thuto le Thupelo le kgothaletsang makgabane a thuto mabapi le mesebetsi ya
lona; le
- Tokelo ya ditho tsa Lekgotla la Thuto le Thupelo le kgothaletsang
makgabane a thuto ho ya ho Bolaodi ba Mangolo a Thuto Afrika Borwa ka ho
otloloha mabapi le ditaba tse amang Lekgotla la Thuto le Thupelo le
kgothaletsang makgabane a thuto.
Sena se etsahala feela haeba ho latetswe metjha e nepahetseng boemong ba
lona Lekgotla leo la Thuto le Thupelo le kgothaletsang makgabane a thuto.
Lengolo la bopaki ba kananelo
- (1) Lekgotla le leng le le leng la Thuto le Thupelo le kgothaletsang
makgabane a thuto le tla fuwa lengolo la bopaki ba kananelo ya lona ke
Bolaodi ba Mangolo a Thuto Afrika Borwa hang ha le amohelwa.
(2) Lengolong lena la bopaki ba kananelo ya lekgotla lena ho tla bontshwa
dihlopha le mangolo a thuto a ananelwang. Le ha ho le jwalo, dihlopha le ona
mangolo ana a lokela hore ebe ke ao lekgotla la Thuto le Thupelo le
kgothaletsang makgabane a thuto le sebetsanang le ona haese feela haeba
kananelo eo e se e ile ya ekeletswa nako ho latela molawana wa bohlano.
(3) Kgweding ya pele ya selemo sa boraro, lekgotla la Thuto le Thupelo le
kgothaletsang makgabane a thuto le filweng kananelo le tla lokela ho hlahisa
pehelo ya hore na dilemong tse pedi tse fetileng le sebeditse jwang, ke ho re,
le fihleletse eng. Pehelo ena e romelwa ho Bolaodi ba Mangolo a Thuto Afrika
Borwa mme lekgotla lena le tla be le ikete hore le boele le nne le tswele pele
ka kananelo eo le e filweng.
Kekeletso ya nako bakeng sa kananelo
- (1) Lekgotla la Thuto le Thupelo le kgothaletsang makgabane a thuto haeba
le rata ho ekeletswa nako mme kekeletsong ena ho kenngwe dihlopha le mangolo
a thuto a seng taolong ya Bolaodi ba Mangolo a Thuto Afrika Borwa le tla
romela kopo ya lona ho Bolaodi ba Mangolo a Thuto Afrika Borwa. Kopong ena
lekgotla lena le tla tshwanela ho hlakisa kamoo le ka kgonang ka teng, ke ho
re, mekgwa eo le tla e sebedisa ho latela molawana wa boraro(nngwe) le
molawana wa (bobedi).
(2) Haeba lekgotla lena le fuwa kekeletso eo ya nako, le tla boela le fuwa
lengolo la bopaki ho netefatsa kekeletso eo ya nako.
Ho fediswa ha lengolo la bopaki ba kananelo
- Kananelo ya Lekgotla la Thuto le Thupelo le kgothaletsang makgabane a
thuto e ka fediswa haeba Bolaodi ba Mangolo a Thuto Afrika Borwa bo lemoha
hore lekgotla lena ha le phethe mosebetsi wa lona hantle ka tshwanelo.
Botho makgotleng a thuto le thupelo a kgothaletsang makgabane a thuto
- Ditho tsa lekgotla la thuto le thupelo le kgothaletsang makgabane a thuto e
tla ba ditho tsa mokgatlo kapa sehlopha sa mekgatlo e ananetsweng e le
makgotla a thuto le thupelo a kgothaletsang makgabane a thuto mme a amohetswe
lekgotleng lena ke mokgatlo kapa sehlopha sa mekgatlo e nang le ditokelo ho
latela molawana wa tharo(pedi).
Ho tloha ditulong ha ditho tsa lekgotla la thuto le thupelo le
kgothaletsang makgabane a thuto
- Modulasetulo le ha e le setho sefe kapa sefe sa lekgotla la thuto
le thupelo le kgothaletsang makgabane a thuto se boletsweng molawaneng wa
bosupa se tla tloha setulong sa sona haeba -
- Haeba leruo la sona le jewa;
- Haeba a fumanwa e le motho eo ho latela molao a nang le bofokodi bo
itseng ba kelello;
- Haeba a sa be teng dikopanong tsa Lekgotla la Thuto le Thupelo le
kgothaletsang makgabane a thuto ka makgetlo a mararo a latelanang ka ntle
le ho fuwa matsatsi ao a phomolo ke Lekgotla la Thuto le Thupelo le
kgothaletsang makgabane a thuto;
- A beha meja fatshe kapa a tlohela mosebetsi ka ho etsa tsebiso e jwalo
ka lengolo ho Lekgotla la Thuto le Thupelo le kgothaletsang makgabane a
thuto;
- ha a fumanwa a le molato lekgotleng la dinyewe qosong e itseng mme a
kwallwa tjhankaneng ka ntle le ho fuwa monyetla wa ho lefa bakeng sa
kahlolo ya hae; kapa
- haeba ho latela Lekgotla la Thuto le Thupelo le kgothaletsang makgabane
a thuto a sa phethe mosebetsi wa hae ka tshwanelo.
Mesebetsi ya Lekgotla la Thuto le Thupelo le kgothaletsang makgabane a
thuto
- (1) Lekgotla la Thuto le Thupelo le kgothaletsang makgabane a thuto le tla
-
- ananela barupedi ba dihlopha le mangolo a thuto a ngoditsweng ho Moralo
wa Setjhaba wa Mangolo a Thuto;
- kgothaletsa hore barupedi ba sebetse ka makgabane;
- ho laola mosebetsi wa barupedi le ho kgothaletsa tlhahiso e atlehileng;
- hlahloba tsela eo barupedi ba hlahlobang ka yona le tshebetso ya ho
hlahlobisa;
- ngodisa bahlahlobi ba dihlopha le mangolo a thuto a itseng ho latela
mekgwa e hlophisitsweng;
- ho ba le boikarabelo bakeng sa ho ntsha mangolo a bopaki bakeng sa
baithuti;
- sebetsa hammoho le mokgatlo kapa mekgatlo e hlahlobisang ya makgotla a
Thuto le Thupelo a kgothaletsang makgabane a thuto. Ho kenyeletswa hape le
ho hlahlobisa tshebetso e entsweng bakeng sa dihlopha le mangolo a thuto a
Lekgotla la Thuto le Thupelo le kgothaletsang makgabane a thuto a
ananetsweng;
- ho etsa kgothaletso ho Makgotla a Setjhaba a laolang maemo a thuto hore
a amohele dihlopha tse ntjha le mangolo a thuto hodima dihlopha le mangolo
a thuto a ntseng a le teng;
- ho hlophisa pokello ya tsebo e ka amohelwang ke Bolaodi ba Mangolo a
Thuto Afrika Borwa;
- ho romela dipehelo ho Bolaodi ba Mangolo a Thuto Afrika Borwa ho latela
tseo Bolaodi bona ba mangolo a thuto bo di hlokang; le
- ho etsa mesebetsi e meng eo Bolaodi ba Mangolo a Thuto Afrika Borwa bo
ka hlokang hore e phethwe ka nako le nako.
(2) E le hore Lekgotla la Thuto le Thupelo le kgothaletsang makgabane a thuto
le tle le phethe mesebetsi ya lona hantle, le lokela ho hlokomela tsena tse
latelang -
- Melawana ya bobedi ho isa ho molawana wa leshome le metso e mmedi wa
Melawana ya Makgotla a laolang maemo a thuto (Molawana wa R452 wa la 28
Hlakubele 1998, phatlalatsong ya Lesedinyana la Ditsebiso tsa Mmuso la
nomoro ya 18787);
- le ka arolela mokgatlo o boletsweng molawaneng wa (nngwe) e le molawana
o itseng mosebetsi empa ka hore ho tsebiswe Bolaodi ba Mangolo a Thuto
Afrika Borwa pele ho ka etswa jwalo. Le ha ho le jwalo, Lekgotla la Thuto
le Thupelo le kgothaletsang makgabane a thuto le keke la fa Bolaodi ba
Mangolo a Thuto Afrika Borwa boikarabelo ba lona bohle.; mme
- haeba lekgotla lena le theilwe ho latela Molao wa Palamente bakeng sa ho
laola barupedi ba mangolo a fapaneng a thuto, le ka fa barupedi ba lona
boikarabelo ba ho ngodisa bahlahlobi jwalo ka ha ho boletswe ho latela
molawana wa (nngwe)(e). Mosebetsi wa barupedi bana e ka ba ho hlahlobisa
mme Bolaodi ba Mangolo a thuto Afrika Borwa bo tla lokela ho tsebiswa pele.
KGAOLO YA BORARO
MELAO YA TSHEBETSO LE TEFELLO YA MESEBETSI E PHETHWANG KE MAKGOTLA ANA A THUTO LE THUPELO A KGOTHALETSANG MAKGABANE A THUTO
Tefello ya mesebetsi e phethwang ke Makgotla a Thuto le Thupelo a
kgohaletsang makgabane a thuto
- (1) Lekgotla la Thuto le Thupelo le kgothaletsang makgabane a thuto haeba
le batla ho laola ditefello ho latela tumellano ya lona le Bolaodi ba
Mangolo a Thuto Afrika Borwa le tla lokela ho hlahisa leano la lona la
tshebetso le supang merero le sepheo se lokelang ho fihlellwa nakong ya
dilemo tse tharo tse tlang. Lekgotla lena le tla lokela hape ho hlahisa
pehelo ya tshebediso ya ditjhelete.
(2) Moralo ona wa tshebetso o boletsweng molawaneng wa (nngwe) o tla
bontsha ditefello tse lokelang ho laolwa ho latela ditaelo tsa Moralo wa
Setjhaba wa Mangolo a Thuto mme ho ntse ho hlokomelwa hore ho be le tswelopele
thutong, thupelong le mesebetsing.
Melao ya tshebetso
- Lekgotla le leng le le leng la thuto le thupelo kgothaletsong ya makgabane
a thuto le tla laolwa ke melao ya lona ya tshebetso mme le itshetlehe ka
Dintlha tsa Tataiso tse hlahellang ho Ditaba Tse Ding tsa Melawana ena.
KGAOLO YA BONE
BARUPEDI BA THUTO LE THUPELO
Kananelo ya barupedi
- Lekgotla la Thuto le Thupelo le kgothaletsang makgabane a thuto le ka
ananela mokgatlo ofe kapa ofe o nang le ditokelo ho latela molawana wa
leshome le metso e meraro.
Tse hlokehang bakeng sa kananelo ya barupedi
- Ho hlokeha hore mokgatlo o lokelang ho ananelwa o be le thahasello le
mosebetsi o tshwanang le wa morupedi e le hore o tle o ananelwe e le
Lekgotla la Thuto le Thupelo le kgothaletsang makgabane a thuto. Sena se ka
etsahala haeba mokgatlo oo o kopang kananelo o-
- ngodisitswe e le mokgatlo wa borupedi ka nako eo o etsang kopo ya
kananelo ka yona;
- o na le mokgwa wa tsamaiso o matla oa akaretsang dintlha tsena tse
latelang le hoja e se tsona feela -
- maano a taolo e kgabane a supang seo morupedi a labalabelang ho se
fihlella;
- tsela e matla ya tshebetso bakeng sa bolaodi e dumellang morupedi ho
sebedisa maano a taolo ka tshwanelo;
- mekgwa e metle ya ho lekola hore maano ana a atlehileng esita le tsela
ya tshebetso e ntlafetseng e a sebediswa mme e dula e ntse e le ya
bohlokwa tshebetsong;
- O kgona ho tswela pele, ho sebetsa ka katleho le ho hlahloba mananeo a
thuto a reretsweng dihlopha tse ngodisitsweng esita le mangolo a thuto;
- o na le tsena tse latelang:
- tjhelete e lekaneng, mokgwa o matla wa tsamaiso esita le thepa e ka
sebediswang;
- maano le mekgwa ya kgetho ya basebetsi, kgothatso le tswelopele;
- maano le tsela ya tshebetso bakeng sa tataiso ya baithuti le
ntshetsopele ya bona;
- maano bakeng sa taolo ya mesebetsi e ikgethileng ya ka ntle esita le
ka hare ho sebaka sa tshebetso;
- maano le tsela ya tshebetso bakeng sa taolo ya dihlahlobo;
- mekgwa e nepahetseng ya ho etsa dipehelo; le
- bokgoni ba ho fihlella se lebeletsweng ka ho sebedisa dintho tse teng
esita le yona tsela ya tshebetso e ananelwang ke Lekgotla la Thuto le
Thupelo le kgothaletsang makgabane a thuto le ho ntshetsapele mananeo a
thuto malebana le dihlopha e mangolo a thuto a boletsweng seratswaneng
sa (c); le
- Mokgatlo o so ka ba o ananelwa kapa wa etsa kopo ya kananelo ho Lekgotla
la Thuto le Thupelo le kgothaletsang makgabane a thuto jwalo ka ha ho
boletswe molawaneng wa bobedi.
Lengolo la bopaki la morupedi
- (1) Morupedi e mong le e mong ha a amohelwa ho ba morupedi o tla fuwa
lengolo la bopaki ke Lekgotla le amehang la Thuto le Thupelo le kgothaletsang
makgabane a thuto. Lengolo lena la bopaki le tla be le saenelwe ke Bolaodi ba
Mangolo a Thuto Afrika Borwa mme le tla tsepamisa dintlha tsena tse latelang:
- hore ke karolo ya Lekgotla la Thuto le Thupelo le kgothaletsang
makgabane a thuto; le
- dihlopha le mangolo a thuto ao kopo ya kananelo e etswang ka lebaka la
ona.
(2) Morupedi e mong le e mong ya fuweng kananelo o tla hlahisa nehelana ka
pehelo kgweding ya pele ya selemo sa bohlano sa tshebetso. O tla lokela hape
ho fana ka pehelo e kang ena selemong se seng le se seng sa bohlano ho
Lekgotla la Thuto le Thupelo le kgothaletsang makgabane a thuto mme a hlalose
mabaka ao ka ona a kgothaletsang hore kananelo e jwalo e nne e tswele pele. O
tla lokela hape ho bontsha tshebetso e entsweng dilemong tse nne tse fetileng.
Kekeletso ya nako ya kananelo bakeng sa barupedi
- (1) Morupedi haeba a rata ho ekeletswa nako mme kekeletsong ena ho kenngwe
dihlopha le mangolo a thuto a seng taolong ya Lekgotla la Thuto le Thupelo
le kgothaletsang makgabane a thuto o tla romela kopo ya hae ho Lekgotla la
Thuto le Thupelo le kgothaletsang makgabane a thuto. Kopong ena lekgotla
lena le tla tshwanela ho hlakisa kamoo le ka kgonang ka teng, ke ho re,
mekgwa eo le tla e sebedisa ho fihlella katleho e lebeletsweng kananelong
ena
(2) Lekgotla la Thuto le Thupelo le kgothaletsang makgabane a thuto le
ananetseng lekgotlana leo la borupedi le tla lokela ho dumellana le Bolaodi ba
Mangolo a Thuto Afrika Borwa le tla hlophisa dintlha tsa kekeletso ya nako
bakeng sa kananelo eo ho ya kamoo Lekgotla la Thuto le Thupelo le
kgothaletsang makgabane a thuto le hlokang ka teng. Le tla hlokomela dihlopha
le mangolo a thuto ao le entseng kopo ka lebaka la ona. Sena se tla etsahala
haeba -
- mekgwa ya kananelo e boletsweng molawaneng wa leshome le metso e
meraro(nngwe) e amohelwa;
- bahlahlobi ba ingodisitseng ho Lekgotla la Thuto le Thupelo le
kgothaletsang makgabane a thuto leo morupedi a ananetsweng ke lona a
tswela pele ka bohlahlobi ba dihlopha tse ngodisitsweng le mangolo a thuto
ao kopo ya kekeletso ya nako e entsweng ka lebaka la ona; kapa
- bahlahlobi ba ngodisitsweng ho Lekgotla la Thuto le Thupelo le
kgothaletsang makgabane a thuto mme ba thahasella dihlopha le mangolo a
thuto ao kopo ya kananelo e entsweng ka lebaka la ona ba tswela pele ka
bohlahlobi.
(3) Bolaodi ba Mangolo a Thuto Afrika Borwa hammoho le Lekgotla la Thuto le
Thupelo le kgothaletsang makgabane a thuto jwalo ka ha bo boletswe ho molawana
wa (pedi) bo tla hlokomela hore kananelo e boletsweng molawaneng wa leshome le
metso e meraro bakeng sa dihlopha le mangolo a thuto e sebediswa ka tshwanelo
kapa e a latelwa.
(4) Lekgotla la Thuto le Thupelo le kgothaletsang makgabane a thuto e leng
lekgotla le faneng ka kekeletso ya nako ya kananelo ho morupedi e tla dula e
le Lekgotla la Thuto le Thupelo le kgothaletsang makgabane a thuto le laolang
morupedi eo le kamora hoba ho amohelwe kekeletso ya nako ya kananelo.
(5) Ka nako eo kananelo e etswang, ho tla fanwa ka lengolo la bopaki jwalo
ka ha ho boletswe molawaneng wa leshome le metso e mene(nngwe)(b).
Kananelo ya nakwana bakeng sa baruped
- (1) Haeba Lekgotla la Thuto le Thupelo le kgothaletsang makgabane a thuto leo
ho entsweng kopo ya kananelo ho lona le fumana hore morupedi ha a kgotsofatse
ditlhoko tsohle tsa hore a ka fumana kananelo e phethahetseng, Lekgotla la
Thuto le Thupelo le kgothaletsang makgabane a thuto le ka mo fa kananelo ya
nakwana ya nako eo ho ka dumellanwang ka yona. Nako ena e keke ya feta dilemo
tse pedi mme ka nako ena morupedi o tla kena tataisong ya lenaneo la Lekgotla
la Thuto le Thupelo le kgothaletsang makgabane a thuto le reretsweng ho thusa
morupedi hore a kgone ho fumana kananelo e phethahetseng. Le ha ho le jwalo,
Lekgotla la Thuto le Thupelo le kgothaletsang makgabane a thuto le ntse le tla
hlompha ditabatabelo tsa morupedi nakong ena ya lenaneo lena la thuso.
(2) Morupedi e mong le e mong ha a se a fumane kananelo, o tla fuwa lengolo
la bopaki ba kananelo ya nakwana ke Lekgotla la Thuto le Thupelo le
kgothaletsang makgabane a thuto. Lengolo lena la bopaki le tla dumellwa ke
Bolaodi ba Mangolo a Thuto Afrika Borwa, mme lona le tla hlahisa ditaba tsena
tse latelang -
- Ka hore ke morupedi ya ananetsweng ke Lekgotla la Thuto le Thupelo le
kgothaletsang makgabane a thuto;
- dihlopha le mangolo a thuto a dumeletsweng ho latela kananelo ena ya
nakwana;
- matsatsi ao ka ona kananelo ena ya nakwana e tla qala e be e felle.
Phediso ya kananelo bakeng sa barupedi
- (1) Kananelo ya morupedi e ka fediswa haeba Lekgotla la Thuto le Thupelo le
kgothaletsang makgabane a thuto le faneng ka kananelo ena hammoho le Bolaodi
ba Mangolo a Thuto Afrika Borwa le lemoha hore morupedi ha a phethe mosebetsi
wa hae hantle ka tshwanelo.
(2) Morupedi a ka kopa hore kananelo ya hae malebana le dihlopha esita le
mangolo a thuto e fediswe.
KGAOLO YA BOHLANO
MAKGOTLA A HLAHLOBISANG
Kamohelo ya ditho tsa makgotla a hlahlobisang
- Bolaodi ba Mangolo a Thuto Afrika Borwa bo ka amohela lekgotla le
hlahlobisang haeba bo fumana hore ho a lokela. Le ha ho le jwalo, Bolaodi bo
ka etsa sena haeba -
- lekgotla leo le nepana le tse lebeletsweng ho latela Lekgotla le
hlophisang dihlopha tsa thuto mme le etse kgothaletso ho Lekgotla la
Setjhaba le laolang maemo a thuto ho latela molawana wa mashome a mabedi a
metso e mene(nngwe) wa Melawana ya Lekgotla la Setjhaba le laolang maemo a
thuto e le molawana wa selemo sa sekete, makgolo a robong, mashome a
robong a metso e robedi (molawana wa nomoro ya R.452 wa la 28 Hlakubele
1998, phatlalatsong ya Lesedinyana la Ditsebiso tsa Mmuso la nomokro ya
18787 mme o amohetswe ke Bolaodi ba Mangolo a Thuto Afrika Borwa.
- lekgotla leo le ka kgona ho phetha mesebetsi ya ho hlahlobisisa ka tsela
e bontshang le ho kgodisa hore hlahlobisiso eo e entswe hantle, e a
tshwaneleha mme ebile e ka sebediswa ka tshepo; le hore
- lekgotla leo le boemeding ba setjhaba boemong ba ho etsa diqeto mme
boemedi boo bo emetse ditabatabelo tsa setjhaba se emetsweng se nang le
thahasello mesebetsing ya lekgotlana lena.
Mangolo a kamohelo bakeng sa ho amohelwa jwalo ka makgotla a hlahlobisang
- (1) Bolaodi ba Mangolo a Thuto Afrika Borwa bo ka amohela makgotla a
hlahlobisang bakeng sa nako e itseng. Bolaodi bo ka amohela dihlopha tsa thuto
le mangolo a thuto ao bo fumanang a lokela ho etsa bonnete ba hore mosebetsi
ona wa ho hlahlobisa o phethwa ka tshwanelo.
(2) Bolaodi ba Mangolo a Thuto Afrika bo tla romela lengolo la bopaki ho
lekgotlana le hlahlobisang mme lengolong lena ho tla totobatswa letsatsi le
nako eista le dihlopha le mangolo a thuto a lokelang ho hlahlobiswa.
Mesebetsi ya makgotlana a hlahlobisang
- Makgotlana a hlahlobisang a tla -
- etsa qeto ya hore na mekgwa ya ho hlahloba e sebedissitsweng ke Lekgotla
la Thuto le Thupelo le kgothaletsang makgabane a thuto bakeng sa dihlopha
le mangolo a thuto o lokile, o a tshwaneleha kapa o a tshepeha na ho
latela se lokelang ho fihlellwa qetellong ya thuto jwalo ka ha se boletswe
dihlopheng le mangolong ao a thuto;
- ho etsa kgothaletso ho Bolaodi ba Mangolo a Thuto Afrika Borwa mabapi le
- tse lokelang ho ntlafatswa malebana le mesebetsi ya Lekgotla la Thuto
le Thupelo le kgothaletsang makgabane a thuto;
- kananelo ya lekgotla la thuto le thupelo le kgothaletsang makgabane a
thuto;
- diphetoho tse lokelang ho amohelwa ke Makgotla a setjhaba a laolang
maemo a thuto mabapi le dihlopha le mangolo a thuto; esita le
- dintho tse ding tseo ka nako le nako Bolaodi ba Mangolo a Thuto le
Thupelo Afrika Borwa bo ka laelang hore di etswe; le
- ho etsa mesebetsi e meng ya ho hlahlobisa eo Bolaodi ba Mangolo a Thuto
Afrika Borwa e ka laelang hore e etswe ka nako le nako.
Ho fela ha nako ya tshebetso ya makgotlana a hlahlobisang
- (1) Nako ya tshebetso ya lekgotlana le hlahlobisang e tla fela ka letsatsi
le nako e boletsweng lengolong la kamohelo, hasese feela haeba Bolaodi ba
Mangolo a Thuto Afrika Borwa bo ka boela ba etsa diphetoho ka lengolo.
(2) Nako ya tshebetso ya lekgotlana le hlahlobisang e ka fediswa haeba ho
ya ka Lekgotla le hlahisang maemo a itseng a thuto kapa Lekgotla la Setjhaba
le laolang maemo a thuto ka tumello ya Bolaodi ba Mangolo a Thuto Afrika Borwa
lekgotlana leo le sa phethe mosebetsi wa lona hantle ka tshwanelo.
KGAOLO YA BOTSHELELA
MAKGOTLA A SEPOROFESHENALE LE MAKGOTLA A LAOLANG DIHLAHLOBO
Ho ba le seabo ha makgotla a seporofeshenale le makgotla a dihlahlobo
bakeng sa ho ntlafatsa maemo a thuto le ho hlahlobisa mosebetsi ka tshwanelo
- Makgotla a seporofeshenale le a dihlahlobo a ka etsa kopo bakeng sa -
- kananelo ya ho ba setho sa Lekgotla le hlophisang maemo a thuto jwalo ka
ha ho boletswe molawaneng wa mashome a mabedi kapa wa mashome a mabedi a
metso e mmedi (nngwe) wa Melawana ya Makgotla a laolang maemo a thuto e le
molawana wa selemo sa sekete, makgolo a robong, mashome a robong a metso e
robedi. (Molawana wa nomoro ya R.452 wa la 28 Hlakubele 1998 o
phatlaladitsweng Lesedinyaneng la Ditsebiso tsa Mmuso la nomoro ya 18787);
- kananelo jwalo ka Mokgatlo wa Thuto le Thupelo o kgothaletsang makgabane
a thuto o boletsweng molawaneng wa bobedi; le
- kamohelo ya ho ba lekgotlana le hlahlobisang jwalo ka ha le boletswe
molawaneng wa leshome le metso e robedi.
KGAOLO YA BOSUPA
DINTLHA TSE DING TSE FAPAFAPANENG
Tsela ya tshebetso bakeng sa ho etsa boipiletso
- (1) Mokgatlo o batlang ho etsa boipiletso kgahlano le qeto ya lekgotla le
boletsweng molawaneng wa bobedi kapa wa leshome le metso e mmedi o tla
ngola lengolo le tla romelwa ho Bolaodi ba Mangolo a Thuto Afrika
Borwa ka sona sepheo seo. O tla beha mabaka a ona mme lengolo le
ngolwe nakong ya dikgwedi tse tharo hoba qeto eo e etswe.
(2) Haeba Bolaodi ba Mangolo a Thuto Afrika Borwa bo dumellana le
boipiletso ba mokgatlo o boletsweng molawaneng wa bobedi le wa leshome le
metso e mmedi, mokgatlo oo o tla lokela ho -
- Etsa sehlomathiso bakeng sa qeto eo;
- Ngodisa sehlomathiso seo ditokomaneng tse lokelang e leng ditokomane
tseo ho neng ho ngotswe qeto ya pele ho tsona;
- Etsa dihlomathiso tse tshwanelang ditokomaneng tse lokelang mme o be o
nehelane ka ditokomane tse fetotsweng tsohle.
Kgutsufatso ya sehlooho
- Melawana ena e tla tsejwa e le melawana ya Lekgotla la Thuto le Thupelo le
kgothaletsang makgabane a thuto ya selemo sa sekete, makgolo a robong,mashome
a robong a metso e robedi.
DINTLHA TSE DING
MELAWANA YA TSHEBETSO BAKENG SA LEKGOTLA LA THUTHO LE THUPELO LE KGOTHALETSANG MAKGABANE A THUTO
DITLHALOSO
- Mantswe a latelang a tla bolela seo a se bolelang e leng se boletsweng
mona ka tlase, haese feela ha tshebediso ya ona e sa fetoha -
Ka Modulasetulo ho bolelwa Modulasetulo wa Lekgotla la Thuto le
Thupelo le kgothaletsang makgabane a thuto
Ka lentswe lena Komiti kapa Lekgotlana ho bolelwa lekgotlana la Lekgotla la
Thuto le Thupelo le kgothaletsang makgabane a thuto;
Lekgotlana la Phethahatso ke lekgotlana le theilweng ho phetha mesebetsi e
itseng lebitsong la Lekgotla la Thuto le Thupelo le kgothaletsang makgabane a
thuto;
Ke lentswe lena setho ho bolelwa setho sa Lekgotla la Thuto le
Thupelo le kgothaletsang makgabane a thuto;
Ka lentswe lena qeto ho bolelwa qeto e entsweng ke Lekgotla la Thuto le
Thupelo le kgothaletsang makgabane a thuto;
Ka lentswe lena mongodi ho bolelwa mongodi wa Lekgotla la
Thuto le Thupelo le kgothaletsang makgabane a thuto.
DITHO TSA LEKGOTLA LA THUTO LE THUPELO LE KGOTHALETSANG MAKGABANE A THUTO
- Lekgotla la Thuto le Thupelo le kgothaletsang makgabane a thuto le
ba le Modulasetulo, motlatsi wa modulasetulo, mongodi esita le ditho tse
ding tse amohetsweng ke Bolaodi ba Mangolo a Thuto Afrika Borwa.
Modulasetulo o tla kgethwa ke ditho tsa Lekgotla la Thuto le Thupelo le
kgothaletsang makgabane a thuto kapa ditho tse ding tse hlahang
makaleng a mang.
BALAODI KAPA BAOKAMEDI
- Modulasetulo wa Lekgotla la Thuto le Thupelo le kgothaletsang makgabane a
thuto o tla tsamaisa dikopano tsa Lekgotla la Thuto le Thupelo le
kgothaletsang makgabane a thuto ka nako tsohle. Haeba modulasetulo a le siyo,
motlatsi wa hae e tla ba yena ya tsamaisang kopano letsatsing leo. Haeba ditho
tsena tse pedi di le siyo, ditho tse ding di tla ikgethela modulasetulo ya tla
laola kopano lebitsong la modulasetulo wa kamehla.
DIKOPANO TSA LEKGOTLA LA THUTO LE THUPELO LE KGOTHALETSANG MAKGABANE A THUTO
- Lekgotla la Thuto le Thupelo le kgothaletsang makgabane a thuto le
tla kopana neng kapa neng sebakeng sefe kapa sefe ho latela kamoo qeto e ka
etswang ka teng.
- Ho ka ba le dikopano tse ikgethang ho ya kamoo modulasetulo a ka fumanang
ho hlokeha ka teng. Dikopano tsa mofuta ona di ka boela tsa ba teng ha palo
e seng ka tlase ho nngwe-borarong ya ditho e sisinya hore ho be le kopano e
jwalo. Nako le sebaka sa kopano eo di tla bolelwa ke modulasetulo hang ha a
se a fumane lengolo la kopo eo.
- Modulasetulo, ka tumellano le Lekgotlana la Phethahatso, o na le matla a
ho thisisa kopano efe kapa efe ya Lekgotla la Thuto le Thupelo le
kgothaletsang makgabane a thuto haeba lenane la ditaba tsa mohla monene di
bontsha hore ha ho hlokehe hore ho be le kopano hakaalo. Le ha ho le jwalo,
ditho di lokela ho tsebiswa ka ho thisa hona ha kopano nakong e ka etsang
veke e le nngwe pele ho letsatsi la kopano ya Lekgotla la Thuto le Thupelo
le kgothaletsang makgabane a thuto. Ho ntse ho le jwalo, ditho di lokela ho
tseba hore kopano e keke ya fediswa ka mabaka a diketsahalo tse
tlwaelehileng kapa haeba batho ba ka bang pedi-borarong ba ditho tsa
lekgotla ba sa dumellane le qeto eo.
- Motho ofe kapa ofe ya lokelang ho ba teng kopanong ya Lekgotla la Thuto le
Thupelo le kgothaletsang makgabane a thuto o tla tsebiswa ho ba teng
kopanong efe kapa efe ya Lekgotla la Thuto le Thupelo le kgothaletsang
makgabane a thuto.
- Ditokomane tsohle tse romeletsweng ditho di lokela ho ngolwa hantle ho
supa ditaba tse lengolong e le ho netefatsa ntlha ya hore ditaba tsa mangolo
di sebetswa ho latela kamoo di tshwailweng ka teng.
TSEBISO YA DIKOPANO
- Mongodi o tla romella setho se seng le se seng sa Lekgotla la Thuto le
Thupelo le kgothaletsang makgabane a thuto tsebiso ya kopano ya lekgotla lena.
Tsebiso ena e tla hokelwa lenane la ditaba tsa mohla monene. Tsebiso ena e
lokela ho fihla ho ditho matsatsi a ka bang a leshome le metso e mene
pele ho letsatsi la kopano mme a romelwa atereseng e ngodisitsweng ho mongodi.
Mabapi le dikopano tsa tshohanyetso tse ka rerwang ke modulasetulo, tsebiso e
lokela ho fihla ho ditho nakong ya matsatsi a seng ka tlase ho matsatsi a
mararo a tshebetso.
- Haeba lengolo la tsebiso le sa fihla ho setho ho latela aterese eo setho se
e ngodisitseng, sena se keke sa thibela hore ho tswelwe pele ka kopano
efe kapa efe.
BUKANA YA MABITSO A BA LENG TENG KAPA REJISETARA
- Setho se seng le se seng se tlileng kopanong ya Lekgotla la thuto le
thupelo le kgothaletsang makgabane a thuto se lokela ho saena bukana ya
mabitso a ba leng teng kopanong eo.
PALO YA DITHO TSE LOKELANG HO BA TENG PELE KOPANO E KA QALA
- Halofo ya ditho tsohle tsa lekgotla, re sa balelle modulasetulo, e lokela
ho ba teng pele kopano e qala dikopanong tsohle tse tlwaelehileng tsa
Lekgotla la Thuto le Thupelo le kgothaletsang makgabane a thuto. Ha e se
kopano e tlwaelehileng, ho lebellwa hore bonyane ho be le palo ya
nngwe-borarong ya ditho tsohle tsa Lekgotla la Thuto le Thupelo le
kgothaletsang makgabane a thuto mme re sa balelle ho ba teng ha modulasetulo.
- Haeba ho se na palo e lekaneng ya ditho pele kopano e qala, kopano e tla
nne e tswele pele empa ho tla lokela hore ho nkuwe diqeto tse etswang moo e
le tse tla lokela ho tadingwa ke Lekgotla la Thuto le Thupelo le
kgothaletsang makgabane a thuto bakeng sa dipuisano sa lona nakong ya kopano
e latelang, pele ho ka etswa diqeto tse feletseng.
DITSEBISO TSA MASEDINYANA
- Modulasetulo wa Lekgotla la Thuto le Thupelo le kgothaletsang makgabane a
thuto ka tumelano le Modulasetulo wa Bolaodi ba Mangolo a Thuto Afrika Borwa
o tla phatlalatsa ditaba tse amang mesebetsi esita le dikopano tsa Lekgotla
la Thuto le Thupelo le kgothaletsang makgabane a thuto, haeba ho fela ho
hlokeha hore a etse jwalo.
METSOTSO
- Metsotso ya kopano e nngwe le e nngwe ya Lekgotla la Setjhaba le laolang
maemo a thuto e tla ngolwa mme ebe mongodi o nehelana ka yona kopanong e
latelang e le hore lekgotla le e hlahlobe hore na le a e amohela na. Mongodi
ha a ngolla ditho mme a di tsebisa ka kopano e latelang, o tla be a se a ba
romella le metsotso ena ya kopano e fetileng.
- Metsotso ha e na ngolwa ka tsela eo lentswe ka leng le builweng kopanong e
fetileng le tla hlahella metsotsong empa ho tla kgutsifatswa ditaba mme ho
be ho ngolweng dintlha tsa bohlokwa tse hlahisitsweng le hore na qeto e bile
efe bakeng sa ntlha e nngwe le e nngwe e hlahisitsweng. Ka tsela ena, setho
se seng le se seng se batlang hore maikutlo a sona e be a hlahisitswe
metsotsong se na le tokelo ya ho hlahisa boipiletso bo jwalo.
DIPUISANO TSA LEKGOTLA LA SETJHABA LE LAOLANG MAEMO A THUTO ESITA LE
DIVOUTU TSA LONA
- Ho tla sebediswa melao le melawana e laolang dikopano bakeng sa tsamaiso
ya kopano e nngwe le e nngwe ya Lekgotla la Thuto le Thupelo le
kgothaletsang makgabane a thuto.
- Ha ho tla etswa qeto bakeng sa ntlha e itseng, ho lokela hore bohle ba
dumellane ka qeto eo. Haeba bohle ba sa utlwane ka maikutlo mabapi le qeto,
ho lokela hore ho voutwe kapa yona lotho. Haeba ho lokela hore ho voutwe, ho
tla voutwa jwalo ka ho phahamisa matsoho. Haeba ho na le setho se kopang
hore ho ngolwe dipampitshana tsa divoutu, eba lekgotla le tla qeta ka hore
ho etswe jwalo mme lotho ya mofuta oo e etswe ka sephiri.
- Modulasetulo, ka lebaka la hobane a tsamaisa kopano, ha a na fuwa matla le
tokelo ya ho vouta jwalo ka ba bang empa yena o tla etsa voutu ya
makgaolakgang haeba divoutu di lekane.
- Haeba modulasetulo a le siyo, ya dutseng setulo mokobobo kapa motlatsi wa
hae yena o tla nne a voute jwalo ka setho se seng le se seng.
- Ha ho na setho se ka itokollang qetong e entswe ke Lekgotla la Thuto le
Thupelo le kgothaletsang makgabane a thuto haeba qeto eo e entswe a le teng.
A ka itokolla feela ha a ka ikopela pele taba e buuwa hore a seke a ba teng
ha ho buuwa taba ena.
- Jwalo ka ha ho boletswe melaong le melawaneng ena ya lekgotla, qeto e
fihlellwang ke bongata ba ditho tsa lekgotla e tlama setho se seng le se
seng sa lekgotla lena. Ke ho re, ke qeto ya Lekgotla la Thuto le Thupelo le
kgothaletsang makgabane a thuto. Maikutlo a ditho tse mmalwa a ka ngolwa
feela mme a bolokwa kaekae. Sena se ka etsahala feela ha tsona ditho tse
mmalwa tsena di kopa jwalo.
- Ho latela melao ya Lekgotla la Thuto le Thupelo le kgothaletsang makgabane
a thuto, haeba ho lokela hore ho etswe qeto ya bohlokwa pele kopano e
latelang ya lekgotla lena e ba teng, modulasetulo o na le tokelo ya ho laela
mongodi hore a ngolle setho se seng le se seng mme a se kope hore se hlahise
maikutlo a sona hodima ntlha eo ho lokelang hore ho nkuwe qeto ka yona.
Tsebisong ena ho tla bolelwa hore na maikutlo ana a ditho a tla tla
hlahlojwa neng e le ho etsa qeto e feletseng. Le ha ho le jwalo, nako e
lokelang hore sena se etsahale ka yona e keke ya ba nako e ka tlase ho
matsatsi a leshome ho tloha ka letsatsi leo mangolo a neng a romellwa ditho.
Qeto ya bongata ba ditho e tla ba yona qeto ya Lekgotla la Thuto le Thupelo
le kgothaletsang makgabane a thuto. Ditho di tsa tsebiswa ka qeto ena mohla
letsatsi la kopano e latelang.
HO THEHWA HA LEKGOTLANA LA PHETHAHATSO
- Lekgotlana la Phethahatso le tla ba le ditho mme le be le kgethwe ke tsona.
Le tla ba le modulasetulo le ditho tse ding tse ngata tseo palo ya tsona e
tla laolwa ke Lekgotla la Thuto le Thupelo le kgothaletsang makgabane a
thuto.
- lekgotlana leo la phethahatso le tla sebetsana le ditaba tsa Lekgotla la
Thuto le Thupelo le kgothaletsang makgabane a thuto, dikopano tsa Lekgotla
la Thuto le Thupelo le kgothaletsang makgabane a thuto Lekgotla la Thuto
le Thupelo le kgothaletsang makgabane a thuto le hore diqeto tsohle tseo
lekgotlana lena le di nkang di lokela ho hlahlojwa le ho dumellwa ke
Makgotla a Thuto le Thupelo a kgothaletsang makgabane a thuto.
- Modulasetulo, kapa haeba a le siyo motlatsi wa modulasetulo athe ha
motlatsi wa modulasetulo le yena a le siyo motshwaredi wa modulasetulo
bakeng sa nakwana e leng ya kgethilweng ke tsona ditho o tla tsamaisa
dikopano tsohle tsa Lekgotlana la Phethahatso.
- Modulasetulo wa Lekgotlana lena la phethahatso o tla etsa pehelo
malebana le ditaba tsa Lekgotlana la Phethahatso kopanong e tlwaelehileng
ya Lekgotla la Thuto le Thupelo le kgothaletsang makgabane a thuto, mme
- palo ya batho ba lokelang ho ba teng kopanong ya Lekgotlana la
Phethahatso e tla ba Modulasetulo le halofo ya ditho tsohle tsa lekgotlana
leo.
MOSEBETSI WA MONGODI
- Mosebetsi wa bongodi bakeng sa mesebetsi ya Lekgotla la Thuto le Thupelo le
kgothaletsang makgabane a thuto o tla etswa ke mongodi ka tataiso ya
modulasetulo wa Lekgotla la Thuto le Thupelo le kgothaletsang makgabane a
thuto.
- Mosebetsi wa mongodi ke ho thusa Lekgotla la Thuto le Thupelo le
kgothaletsang makgabane a thuto ka ho:
- etsa mosebetsi wa bongodi
- fana ka keletso mererong ya tsamaiso
- ho etsa mosebetsi o hlwahlwa bakeng sa tsamaiso
- ho ba le thuso mererong ya bolaodi
- ho etsa e meng ya mesebetsi eo ka nako le nako Lekgotla la Thuto le
Thupelo le kgothaletsang makgabane a thuto le ka kopang hore e etswe.
HO ETSA DIHLOMATHISO MELAONG
- Batho ba tlileng kopanong ya lekgotla la setjhaba le laolang maemo a thuto
ba ka eketsa melao kapa ba etsa dihlomathiso tse itseng ho yona kopanong efe
kapa efe ya lekgotla la setjhaba le laolang maemo a thuto. Sena se etswa ka
tumellano le Bolaodi ba Mangolo a Thuto Afrika Borwa. Sena se boetse se ka
etswa haeba e le karolo ya lenane la tsamaiso ya mohla kopano (ditho di
romeletswe lenane lena la tsamaiso) mme ditho tse tlileng kopanong eo di
feta halofo ya ditho tsohle tsa Lekgotla la Thuto le Thupelo le
kgothaletsang makgabane a thuto.
HO HLAHLOBISA KAPA HO TADIMA BOTJHA DIQETO TSA LEKGOTLA LA THUTO LE THUPELO LE KGOTHALETSANG MAKGABANE A THUTO
- Qeto e nngwe le e nngwe e entsweng kopanong ya Lekgotla la Thuto le
Thupelo le kgothaletsang makgabane a thuto e tla fuwa nomoro ya lekgotla
lena le kgothaletsang makgabane a thuto. Ena e tla ba nomoro e ikgethang mme
e tla netefatsa hore eo ke qeto ya Lekgotla la Thuto le Thupelo le
kgothaletsang makgabane a thuto.. Setho sefe kapa sefe se batlang hore qeto
e itseng e boele e tadingwe botjha se lokela ho ngola lengolo mme se etse
kopo e jwalo. Lengolo la mofuta oo le lokela ho fihla matsohong a mongodi
matsatsi a ka bang a leshome le metso e mene pele ho letsatsi la kopano ya
Lekgotla la Thuto le Thupelo le kgothaletsang makgabane a thuto.. Haeba
Lekgotla la Thuto le Thupelo le kgothaletsang makgabane a thuto. le etsa
dihlomathiso qetong e fihleletsweng, sehlomathiso kapa dihlomathiso tseo di
tla ngolwa metsotsong ya kopano. Ho tla ngolwa ditaba tsa bohlokwa tsa
dihlomathiso tseo
Print friendly version

robotstxt: allowed

filter: keep


text:
SE KA THUSANG LELAPA | LENYALO
Tsela ea ho Tšoarela
BOTHATA
Ha u phehisana le molekane oa hao, hangata u bua ka lintho tse etsahetseng nakong e fetileng tseo le tlamehang ebe le li rarollotse khale. Bothata ke’ng? E ka ’na eaba e mong oa lōna kapa bobeli ba lōna ha le khone ho tšoarela.
U ka khona ho ithuta ho tšoarela. Leha ho le joalo, pele hlokomela hore na ke hobane’ng ha monna le mosali ba thatafalloa ke ho tšoarelana.
KE HOBANE’NG HA LE SA TŠOARELANE?
Ho laola. Banna le basali ba bang ha ba batle ho tšoarela balekane ba bona hobane ba batla ho ba laola ka tsela e itseng. Kahoo, ha ba qabana, ba sebelisa lintho tse etsahetseng nakong e fetileng e le hore ba etse balekane ba bona ba ikutloe ba le basesaane.
Ho jara sekhopi. Ho ka nka nako hore bohloko boo motho a bo utloileng nakong e fetileng bo fele. Molekane e mong a ka ’na a re, ‘Ke u tšoaretse’ empa a ntse a jere sekhopi—mohlomong a batla ho iphetetsa.
Ho soetseha. Batho ba bang ba kena lenyalong ba nahana hore ba tla lula ba thabile. Kahoo ha motho a qabana le molekane oa hae, o tsitlella maikutlo a hae, ebe o ipotsa hore na ho tla joang hore motho eo a neng a nahana hore baa tšoanelana a bone lintho ka tsela e fapaneng le ea hae. Ho lebella lintho tseo e seng tsa sebele ho ka etsa hore motho a lule a tšoaea molekane oa hae liphoso ’me a se ke a mo tšoarela.
Ho se utloisisane. Banyalani ba bangata ba hana ho tšoarela balekane ba bona hobane ba sa utloisise hore na ho tšoarela ho bolela’ng. Ka mohlala:
Haeba ke mo tšoarela, ke nka phoso ea hae habobebe.
Haeba ke mo tšoarela, ke lokela ho lebala se etsahetseng.
Haeba ke mo tšoarela, ke etsa hore a lule a ntšoara hampe.
Bonneteng, ho tšoarela ha ho bolele lintho tseo tse ka holimo. Ho ntse ho le joalo, ho tšoarela ho ka ba thata—haholo-holo bathong ba amanang haufi joaloka monna le mosali.
SEO U KA SE ETSANG
Utloisisa seo ho tšoarela ho se bolelang. Ka linako tse ling, ka Bibeleng “ho tšoarela” ho bolela “ho tlohela.” Kahoo ho tšoarela ha ho bolele ho lebala se etsahetseng kapa ho bebofatsa phoso eo motho a e entseng. Ka linako tse ling ho bolela feela ho tlohela taba e fete, e le hore u thabe le hore lenyalo la hao e be le thabileng.
Lemoha likotsi tsa ho se tšoarele. Litsebi li bolela hore ho jara sekhopi ho ka bakela motho mafu a mangata a ’mele le a maikutlo, a akaretsang khatello ea maikutlo le khatello e phahameng ea mali—re se re sa bue ka tšenyo eo ho e bakang lenyalong la hao. Ke kahoo Bibele e reng: “Le bontšane mosa, le be le qenehelo e bonolo, le tšoarelane ka bolokolohi.”—Baefese 4:32.
Lemoha melemo ea ho tšoarela. Ho tšoarelana ho etsa hore uena le molekane oa hao le se ke la boloka tlaleho ea liphoso empa le hlokomele hore le etsetsana liphoso le sa ikemisetsa ho utloisana bohloko. Ka lehlakoreng le leng, seo se tla u thusa hore u laole ho jara sekhopi ’me se tla etsa hore lerato la lōna le hōle.—Molao-motheo oa Bibele: Bakolose 3:13.
Sheba lintho ka tsela ea sebele. Ho ka ba bonolo hore u tšoarele molekane oa hao ha u amohela seo a leng sona ho sa tsotellehe mefokolo ea hae. Buka ea Fighting for Your Marriage, e re: “Ha u ameha ka seo u sa se fumaneng, ho bonolo ho lebala seo u nang le sona. U batla ho ameha ka sefe hona joale?” U hopole hore ha ho na motho ea phethahetseng—hammoho le uena.—Molao-motheo oa Bibele: Jakobo 3:2.
Tenyetseha le maemo. Lekhetlo le tlang ha molekane oa hao a bua kapa a etsa ntho e u utloisang bohloko, ipotse: ‘Na ntho ee ke ea bohlokoa hakaalo? Na hoa hlokahala hore ke batle hore molekane oa ka a kōpe tšoarelo, kapa na nka hlokomoloha se etsahetseng ebe re tsoela pele?’—Molao-motheo oa Bibele: 1 Petrose 4:8.
Haeba ho hlokahala, buisanang. Hlalosa se u khopisitseng u khobile matšoafo, le hore na ke hobane’ng ha seo se entse hore u ikutloe ka tsela eo. U se ke ua qosa kapa ua bua lintho tse bontšang hore u tsitlella maikutlo a hao kaha sena se ka etsa hore molekane oa hao a ipuelle. Ho e-na le hoo, u ka bolela feela hore na liketso tsa molekane oa hao li u amme joang.


text:
Na ho na le Motho ea ka Tsebang Hore na ke Mang ea Ngotseng Bibele?
Karabo ea Bibele
Batho ba bangata ba bolelloa hore re ke ke ra tseba hore na ke mang ea ngotseng Bibele. Empa hangata Bibele ea hlakisa hore na ke mang ea ngotseng litaba tse ka ho eona.
Likarolo tse ling tsa eona li qala ka mantsoe a kang “mantsoe a Nehemia,” “pono ea Esaia” le “lentsoe la Jehova le ileng la hlaha ho Joele.”—Nehemia 1:1; Esaia 1:1; Joele 1:1.
Bangoli ba bangata ba Bibele baa lumela hore ba ngotse ka lebitso la Jehova, Molimo a le mong oa ’nete le hore o ne a ba tataisa.
Baprofeta ba ngotseng Mangolo a Seheberu ba ile ba re ka makhetlo a fetang 300: “Sena ke seo Jehova a se boletseng.” (Amose 1:3; Mikea 2:3; Nahume 1:12) Bangoli ba bang ba ile ba fumana molaetsa oa Molimo ka mangeloi.—Zakaria 1:7, 9.
Bibele e ngotsoe ke banna ba ka bang 40 ka lilemo tse ka bang 1 600. Banna ba bang ba ile ba sebelisoa hore ba ngole libuka tse ’maloa tsa Bibele. Ha e le hantle, Bibele e tšoana le laebrari e nyenyane e nang le libuka tse 66. E na le libuka tse 39 tsa Mangolo a Seheberu, ao ba bangata ba reng ke Testamente ea Khale le libuka tse 27 tsa Mangolo a Segerike a Bakreste, ao hangata a bitsoang Testamente e Ncha.


text:
Liphutheho Tsa Lōna li Hlophisitsoe Joang?
Sehlopha sa baholo se tsamaisa phutheho ka ’ngoe. Liphutheho tse ka bang 20 li etsa potoloho, ’me lipotoloho tse ka bang 10 li etsa setereke. Liphutheho li lula li eteloa ke baholo ba tsamaeang, ba tsejoang ka hore ke balebeli ba potoloho le balebeli ba setereke.
Sehlopha se Busang se entsoeng ka Lipaki tsa khale seo hona joale se sebeletsang ntlo-khōlō ea Lipaki Tsa Jehova e Brooklyn, New York, se fana ka tataiso le thupelo e thehiloeng Bibeleng.—Liketso 15:23-29; 1 Timothea 3:1-7.


text:
BACHA BAA BOTSA
Ke Eng eo ke Lokelang ho e Tseba ka ho Romela Litšoantšo Tse Litšila ka Selefouno?
Monna e mong o re: “E se e batla e le ntho e tloaelehileng hona joale hore batho ba romellane litšoantšo le livideo tse litšila ka selefouno. Ba ka romellana melaetsa e mengata ka selefouno, ebe qetellong ba romellana litšoantšo tse litšila.”
Ke hobane’ng ha batho ba romellana melaetsa e litšila? Motlatsi oa mochochisi ea qotsitsoeng koranteng ea The New York Times o re: Bacha ba bang ba re, “ha motho a e-na le litšoantšo tsa motho eo a ratanang le eena moo a hlahang a hlobotse, o bontša batho ba bang hore o se a kopanela liphate.” Mocha e mong o re ke mokhoa o mong “oa thobalano e sireletsehileng.” O re, “u ke ke ua ima kapa ua tšoaroa ke mafu a tšoaetsanoang ka thobalano.”
Mabaka a mang a etsang hore bacha ba romele litšoantšo tse litšila ka selefouno ke ana:
Ho bontša motho eo ba batlang ho ratana le eena hore o ba khahlile.
Hobane motho e mong a ba romeletse setšoantšo se litšila ’me joale ba ikutloa ba le tlas’a khatello ea ho etsa se tšoanang.
Liphello tsa ho romela litšoantšo tse litšila ke life?
Hang ha u romela foto ka selefouno, ha e sa le taolong ea hao, u ke ke ua laola tsela eo batho ba bang ba tla e sebelisa ka eona
Maemong a mang
Motho ea romeletsoeng setšoantšo sa motho ea hlobotseng a ka se romella batho ba bangata e le hore a thabise metsoalle ea hae.
Bashanyana ba bang ba ile ba romella batho ba bang litšoantšo tsa moo ngoanana eo ba kileng ba ratana le eena a hlahang a hlobotse hobane ba batla ho iphetetsa ka mor’a hore ba arohane.
NA U NE U TSEBA? Hangata ho romela lifoto tse litšila tsa batho ba sa aparang ho ’nile ha talingoa e le tlhekefetso ea bana kapa ho romela melaetsa ho sebelisoa bana litšoantšong tse litšila tse tsosang takatso. Esita le bacha ba tlaase lilemong ba ileng ba romella ba bang lifoto tse litšila ba ile ba qosoa ka tlhekefetso ea thobalano.
Bibele e re’ng ka taba ee?
Bibele e lumella batho ho kopanela liphate hafeela ba nyalane. (Liproverbia 5:18) Leha ho le joalo, e khahlanong le thobalano e etsoang ke batho ba sa nyalanang. Nahana ka litemana tse latelang tsa Bibele:
“Bohlola le ho se hloeke ha mofuta o mong le o mong kapa meharo le ho boleloa li se ke tsa boleloa har’a lōna, . . . leha e le boitšoaro bo hlabisang lihlong kapa puo ea booatla kapa mesoaso e nyonyehang.”
—Baefese 5:3, 4.
“Le bolaee litho tsa ’mele ea lōna tse lefatšeng mabapi le bohlola, ho se hloeke, takatso ea botona kapa ea botšehali, takatso e kotsi, le ho chacheha ka mohono.”
—Bakolose 3:5.
Litemana tseo ha li re lemose ka “bohlola” feela (ho etsa thobalano kantle ho lenyalo) empa li boetse li re lemosa ka lintho tse kang “ho se hloeke” (lentsoe le pharaletseng le bolelang boitšoaro leha bo le bofe bo litšila) le “takatso ea botona kapa ea botšehali” (eseng takatso ea ho kopanela liphate e bang teng pakeng tsa batho ba nyalaneng empa takatso e ka lebisang boitšoarong bo litšila).
Ipotse:
Ho romela lifoto tse litšila ke o mong oa mekhoa ea “ho se hloeke” ka tsela efe?
Ke ka tsela efe ho etsang hore motho a be le “takatso ea botona kapa ea botšehali”?
Ke hobane’ng ha ho lakatsa ho sheba litšoantšo tse litšila kapa ho li romela ho le “kotsi”?
Mangolo a latelang a Bibele a fana ka mabaka a utloahalang le ho feta a ho qoba ho romela litšoantšo tse litšila ka selefouno.
“Etsa sohle se matleng a hao ho itlhahisa u amoheleha ho Molimo, mosebetsi eo ho seng letho leo a ka hlajoang ke lihlong ka lona.”
—2 Timothea 2:15.
“Le tšoanela ho ba batho ba mofuta ofe liketsong tse halalelang tsa boitšoaro le liketsong tsa boinehelo ba bomolimo!”
—2 Petrose 3:11.
Litemana tseo li bua ka liphello tse ntle tseo u ka li fumanang ha u e-na le boitšoaro bo botle. Ha u itšoere hantle, ha u tšoenyehe ka hore u tla ikoahlaela liketso tsa hao ka moso.
Ipotse:
Ke motho oa mofuta ofe?
Na ke amehile ka botumo ba batho ba bang?
Na ke batla ho ithabisa ka ntho e tla utloisa ba bang bohloko?
Ho romela litšoantšo tse litšila ka selefouno ho ka ama botumo ba ka joang?
Ke ka tsela efe ho romela litšoantšo tse litšila ka selefouno ho ka ’nang ha etsa hore batsoali ba ka ba se hlole ba ntšepa?
PALE EA SEBELE “Motsoalle oa ka o ile a pata hore o ratana le moshanyana e mong. Joale o ile a mo romella foto ea moo a hlahang a hlobotse, ’me moshanyana eo le eena a mo romella ea hae. Le pele ho feta lihora tse 48 ba romellane lifoto tseo, ntate oa motsoalle oa ka o ile a hlahloba selefouno ea hae. O ile a fumana melaetsa eo, ’me seo sa mo ferekanya haholo. Ha a mo botsa ka eona, o ile a lumela ntho e ’ngoe le e ’ngoe. Kea tseba hore o soabetse seo a se entseng, empa batsoali ba hae ba ne ba tšohile haholo ba bile ba halefile! Ha ba bone eka ba sa tla hlola ba mo tšepa.”
Seo e leng ’nete bophelong: Ho romela litšoantšo tse litšila ka selefouno ho theola seriti sa motho ea li romelang le ea li romelloang. Mocha e mong eo mohlankana oa hae a ileng a mo qobella hore a mo romele foto ea moo a hlahang a hlobotse, o re: “Ke ikutloa ke le litšila ebile ke ikoatetse ka lebaka la ho etsa joalo.”
Kaha ho romela melaetsa e litšila ho ka ba le liphello tse bohloko, e ka ba hantle hore u mamele keletso ena ea Bibele:
“U balehele litakatso tsa tlhaho tsa bocha.”
—2 Timothea 2:22.
“Phemisa mahlo a ka hore a se ke a bona se se nang thuso.”
—Pesaleme ea 119:37.
U ne u tla etsa’ng?
Sebelisa keletso ea Bibele bophelong ba hao. Bala mantsoe a Janet ebe u khetha hore na ho ne ho tla ba molemo hore a etse’ng.
“Nkile ka kopana le moshanyana e mong ’me ra fanana linomoro tsa fono. Ka mor’a beke feela o ile a nkōpa hore ke mo romelle lifoto tsa ka moo ke apereng liaparo tsa ho sesa.”
—Janet.
U nahana hore Janet o ne a lokela ho etsa’ng? Uena u ne u ka etsa’ng?
U KA KHETHA A U ka ’na ua re ka pelong: ‘Ha ke bone ho le phoso ho etsa joalo. Etsoe haeba ho ne ho ka etsahala hore re ee leoatleng, o ne a tla ’ne a mpone ke li apere.’
U KA KHETHA B U ka ’na ua re ka pelong: ‘Ha ke tsebe hore na o ikemiselitseng. E-re ke mo romele foto e sa hlahiseng ’mele oa ka haholo ke bone hore na o tla etsa’ng.’
U KA KHETHA C U ka ’na ua re ka pelong: ‘Moshanyana enoa o mpa a batla ho robala le ’na. Ho molemo ke hlakole molaetsa oa hae.’
Ho bonahala eka ho ka ba bohlale ho khetha C. Ho feta moo, Bibele e re: “Batho ba bohlale ba bonela mathata pele ebe baa qoba, empa motho ea sa nahaneng o ikenya ho ’ona ebe ua ikoahlaea hamorao.”
Lintlha tse ka holimo li bontša lintho tseo hangata li etsang hore batho ba qetelle ba romella ba bang melaetsa e litšila le ho itšoara hampe: Na u khetha metsoalle ka bohlale? (Liproverbia 13:20) Moroetsana e mong ea bitsoang Sarah, o re: “U lokela ho tloaelana le batho bao u tsebang hore ba ke ke ba mamella boitšoaro bo sa nepahalang.” Moroetsana ea bitsoang Delia o lumellana le seo. O re: “Batho ba ka ’nang ba iketsa eka ke metsoalle ea hao, ha ba leke ho u thusa hore u boloke boitšoaro ba hao bo hloekile empa ba batla hore u etse boitšoaro bo bobe. Haeba boitšoaro ba bona bo khahlanong le melao ea Molimo, ba u khothalletsa ho etsa seo u tsebang hore se fosahetse. Na ke sona seo u se batlang?”


text:
SE KA THUSANG LELAPA | LENYALO
Litsela Tsa ho Sebelisa Chelete ka Bohlale
BOTHATA
Seteitemente sa banka le likoloto li bontša hore chelete ea hao e ntse e tsoa lipakeng tsa menoana joaloka lehlabathe. Le na le nako e khutšoanyane le nyalane empa le sebelisa chelete ho feta tekano. Na ke phoso ea molekane oa hao? Se ke ua potlakela ho mo beha molato! Etsang liqeto le le ’moho ’me le nahane ka lintho tse ling tse ka ’nang eaba li le kentse maqakabetsing le le babeli. *
KE HOBANE’NG HA SEE SE ETSAHALA?
Phetoho. Haeba u ne u lula lapeng pele le nyalana, e ka ’na eaba ha u e-s’o tloaele ho patala likoloto le ho li arolelana. Hape e ka ’na eaba uena le molekane oa hao ha le isane ’moho tabeng ea ho sebelisa chelete. Ka mohlala, e ka ’na eaba e mong o tloaetse ho sebelisa chelete, ha e mong eena a tloaetse ho e boloka. Ho nka nako hore banyalani ba lumellane ’me ba be ntsoe leng tseleng eo ba sebelisang chelete ka eona.
Ho tsilatsila. Jim, eo hona joale e leng rakhoebo ea atlehileng, oa lumela hore ha a sa tsoa nyala, o ile a ba le mathata a mangata ka lebaka la ho se tsebe ho laola tsela eo a sebelisang chelete ka eona. O re “kaha ke ne ke lieha ho patala likoloto, ’na le mosali oa ka re ile ra qetella re sebelisitse liranta tse likete re lefella mekitlane e saletseng morao. Re ile ra felloa ke chelete!”
Leraba “le sa bonahaleng la chelete.” Ho bonolo haholo ho reka ho feta tekano ha u sa bone ha chelete e ntse e tsoa ka sepacheng sa hao. Ho ka ’na ha e-ba joalo haeba hangata u reka ka likarete tsa mokitlane kapa tsa banka le ha u reka ka Inthanete. Kaha ho boetse ho bonolo ho alima chelete, sena se ka etsa hore ho be bonolo hore banyalani ba bacha ba e sebelise hampe.
Ho sa tsotellehe hore na ho bakoa ke’ng, maemo a lichelete a ka baka mathata lenyalong la hao. Buka ea Fighting for Your Marriage e re, “banyalani ba bangata ba bolela hore bothata bo ka sehloohong boo ba nang le bona ke ba lichelete, ho sa tsotellehe hore na ba na le e kae. Hangata chelete ke sesosa sa liqabang.”
SEO U LOKELANG HO SE ETSA
E bang le tšebelisano-’moho. Ho e-na le ho supana ka menoana, sebetsang hammoho ho laola tsela eo le sebelisang chelete ka eona. Etsang qeto qalong ea puisano ea lōna hore le ke ke la lumella taba ena hore e bake lekhalo pakeng tsa lōna.—Molao-motheo oa Bibele: Baefese 4:32.
Iketsetseng moralo oa seo le se hlokang. Ngolang lintho tsohle tseo le li hlokang ka khoeli, ho sa tsotellehe hore na li nyenyane hakae. Seo se tla le thusa hore le hlokomele hore na chelete ea lōna e fella linthong life le hore le qobe lintho tse sa hlokahaleng tse le jellang chelete. Jim, ea qotsitsoeng pejana o re, “u lokela ho khaotsa ho sebelisa chelete hampe. Ho joalo litabeng tsa meriana le tsa khoebo.”
Etsa lethathamo la lintho tsohle tse hlokang ho lefelloa, ho akarelletsa lijo, liaparo, rente kapa mokitlane oa ntlo, oa koloi le e meng. Ngola hore na ntho e ’ngoe le e ’ngoe ke bokae ’me u bontše hore na u tl’o e lefella bokae e le hore u e qete kapa u tla lefa bokae khoeli le khoeli.—Molao-motheo oa Bibele: Luka 14:28.
“Ea alingoang ke mohlanka oa motho ea mo alimang.”—Liproverbia 22:7
Behellang chelete ka thōko khoeli le khoeli bakeng sa ntho e ’ngoe le e ’ngoe e hlokahalang (lijo, rente, mafura le tse ling). Ba bang ba etsa sena ka hore ba tšele chelete ka lienfelopong, tlhoko ka ’ngoe e be ka enfelopong ea eona. * Ha enfelopo e ’ngoe e haella, ba ka ’na ba khaotsa ho kenya chelete kamoo kapa ba ntše chelete ho tse ling ebe ba e kenya ka ho eona.
Nahana bocha tsela eo u talimang maruo ka eona. Ha ho hlokahale hore u be le lintho tsa morao-rao e le hore u thabe. Etsoe Jesu o ile a re: “Esita le ha motho a e-na le ho hongata haholo bophelo ba hae ha bo hlahe linthong tseo a nang le tsona.” (Luka 12:15) Hangata tsela eo u sebelisang chelete ka eona e paka hore na u lumela mantsoe ao kapa che.—Molao-motheo oa Bibele: 1 Timothea 6:8.
Etsa liphetoho. Aaron, ea seng a e-na le lilemo tse peli a nyetse o re, “lintho tse kang ho ba le mananeo a thelevishene a lefelloang le ho intšetsa lijong, li ka ’na tsa bonahala li sa re letho, empa li ka u thefula haholo ha nako e ntse e ea. Re lokela ho ithuta ho hana lintho tse ling e le hore re se ke ra sebelisa chelete hampe.”


text:
Na Molimo o na le Lebitso?
Karabo ea Bibele
Motho e mong le e mong o na le lebitso le mo khethollang. Na hase ntho e utloahalang hore Molimo le eena a be le lebitso? Batho ba khona ho theha setsoalle ha ba tseba mabitso a ba bang ’me ba a sebelisa. Na ho lokela ho etsahala se fapaneng ha ho tluoa tabeng ea ho theha setsoalle le Molimo?
Ka Bibeleng, Molimo o re: “Ke ’na Jehova. Ke lona lebitso la ka.” (Esaia 42:8)
Le hoja a e-na le litlotla tse ngata, tse kang “Molimo ea Matla ’Ohle,” “’Musi Morena” le “’Mōpi,” o fa barapeli ba hae tlotla ka ho ba mema hore ba mo bitse ka lebitso la hae le mo khethollang.—Genese 17:1; Liketso 4:24; 1 Petrose 4:19.
Liphetolelo tse ngata tsa Bibele li na le lebitso la Molimo ho Exoda 6:3.
Lengolo leo le re: “Ke ne ke ee ke hlahe ho Abrahama, Isaka le Jakobo ke le Molimo ea Matla ’Ohle, empa ke ne ke sa itsebahatse ho bona ka lebitso la ka la Jehova.”
Jehova ke tsela eo lebitso la Molimo le bitsoang ka eona ka Senyesemane, e ’nileng ea sebelisoa ka lilemo tse makholo. Le hoja litsebi tse ngata li khetha ho sebelisa lentsoe “Yahweh,” Jehova ke lebitso le tsejoang hohle. Karolo e qalang ea Bibele e ne e sa ngoloa ka Senyesemane empa e ne e ngotsoe ka Seheberu, e leng puo e baloang ho tloha ka ho le letona ho ea ka ho le letšehali. Puong eo, lebitso la Molimo le hlaha ka liluma-’moho tse ’nè, e leng יהוה. Litlhaku tseo tse ’nè tsa Seheberu—tse fetoletsoeng e le YHWH—li tsejoa ka hore ke Litlhaku tse ’nè tsa Seheberu tse emelang lebitso la Molimo.


text:
© 1996 – 2009 The Office of the High Commissioner for Human Rights
This HTML version prepared by the UDHR in Unicode project, http://www.unicode.org/udhr.
Ka hona he, ho amohela seriti seo motho a tswalwang le sona ha mmoho le ditokelo tse lekanang tseo motho a ke keng a di amohuwa tsa batho bohle, ke mohlodi wa tokoloho, toka le kgotso lefatsheng.
Ka hona he, ho se natse le ho tella ditokelo tsa botho, ho tswetse diketso tsa bohlaha tse tamukantseng letswalo la batho, mme tsena di entse hore ho labalabelwe lefatshe leo ho lona batho ba tlang ho thabela bolokolohi ba ho bua le tumelo, le bolokolohi ditlamong tsa matswalo le bohloki. Tsena he ho thwe ke tabatabelo e hodimodimo ya batho ka kakaretso.
Ka hona he, ho a hlokahala, ha motho a sa dumellwa ho ba le boipiletso, e le monyetla wa ho qetela, hore a hanane le tlatlapo le kgatello. Ka lebaka lena ditokelo tsa botho di tlamehile ho sireletswa ke taolo ya molao.
Ka hona he, taba ya bohlokwa ke ho kgothallesta ntshetsopele ya dikamano tsa setwalle matjhabeng.
Ka hona he, batho ba Matjhaba a Kopaneng, ho molao wa motheo wa bona, ba tiisa botjha tumelo ya bona ya ditokelo tsa motheo tsa botho, seriti le bohlowa ba motho, ha mmoho le ditokelo tse lekanang tsa banna le basadi, mme ba dumellane ho kgothalletsa ntshetsopele ya kahisano le maemo a betere a bophelo bolokolohing bo namileng.
Ka hona he, Dinaha tsa Mokgatlo ona di itlamile ho fihlella , ka tshebetsommoho le Matjhaba a Kopaneng, ntshetsopele ya tlhonepho e akaretsang ha mmoho le poloko ya ditokelo tsa botho le bolokolohi ba motheo.
Ka hona he, kutlwisiso e akaretsang ya ditokelo le bolokolohi bona ke taba ya bohlokwahadi ho fihlella kano ena.
JWALE HE,
Seboka se Akaretsang
Se phatlalatsa Totobatso e Akaretsang ya Ditokelo tsa Botho e le boemo bo tlwaelehileng bo ka fihlellwang ke batho bohle le matjhaba ohle.
Qutellong motho e mong le e mong le mokgatlo o mong le o mong, ho sa lebalwe Totobatso ena, o tla hahamalla ho ruta ho ntshetsa pele tlhompho ya ditokelo le bolokolohi. Batho le mekgatlo ena, ka ho sebedisa ditsela tsa tswelopele tsa naha le tsa matjhaba, ba hlokomele hore ditokelo le bolokolohi bona, di a amoheleha, di be di baballwe ditjhabeng tseo e leng ditho tsa Matjhaba a Kopaneng le ditjhabeng tse taolong ya Matjhaba a Kopaneng.
Batho bohle ba tswetswe ba lokolohile mme ba lekana ka botho le ditokelo. Ba tswetswe le monahano le letswalo mme ba tlamehile ho phedisana le ba bang ka moya wa boena.
Motho e mong le e mong o na le ditokelo le bolokolohi bo boletsweng Phatlalatsong ena, ho se kgethollo ya letho, e kang ya morabe, mmala, bong, puo, tumelo, dipolitike, kapa mohopolo o mong, botjhaba kapa e itshetlehile ka naha eo motho a ahileng ho yona, le ha e ka ba e lokolohileng ya bodisa, e sa ipuseng, kapa e le tlasa dithibelo tse itseng tsa bolokolohi.
Motho e mong le e mong o na le tokelo ya ho phela, ya bolokolohi le ya paballo ya botho ba hae.
Ha ho motho ya tla etswa lekgoba kapa mohlanka ; bokgoba le kgwebo ya makgoba di tla hanelwa ka hohlehohle.
Ha ho motho ya tla tujwa kapa a tshwarwe ka tsela e khopo, eo e seng ya botho, kapa a otlwa ka tsela e tlotlollang.
Motho e mong le e mong o na le tokelo ya ho amoheleha hohle e le motho molaong.
Batho bohle ba a lekana molaong, mme ba lokelwa, ho se kgethollo ya letho, ke tahireletso e lekanang molaong. Batho bohle ba lokelwa ke tshireletso e lekanang kgahlanong le kgethollo e hananang le Phatlalatso ena, le kgohlanong efe kapa efe e hlohlelletsang kgethollo ena.
Motho e mong le e mong o na le tokelo ya ho fumantshwa matshediso ke makgotla a molao a setjhaba, mabapi le diketso tse lwantshang le ditokelo tsa motheo tseo motho a di filweng ke molao wa motheo.
Ha ho motho ya tla tshwarwa feelafeela, a kwallwe kapa a lelekwe naheng.
Motho e mong le e mong o na le tokelo e tletseng ya ho mamelwa ke lekgotla le ikemetseng, le se nang leeme, ha ho qaqiswa ditokelo le boikarabelo ba hae, la mabapi le tseo a di qosetswang.
1. Motho e mong le e mong ya qoswang ka molato o tsamayang le kotlo, o na le tokelo ya ho tadingwa a se molato ho fihlela a fumanwa a le molato lekgotleng la setjhaba moo a bileng le tiiso tsohle tsa ho itshireletsa.
2. Ha ho motho ya tla fumanwa a le molato o tsamayang le kotlo ka baka la ho etsa kapa ho se phethe taba eo e leng molato o tsamayang le kotlo, ho ya ka molao wa setjhaaba kapa wa matjhaba, nakong eo tlolo ena e neng e etsahala. Ho feta mona ho ke ke ha fanwa ka kotlo e matla ho feta e neng e ka fuwa ha tlolo e ne e etswa.
Ha ho motho ya tla hlekefetswa boinotshing ba hae ba lelapa, lehae kapa mangolong, esitana le ho tlatlapuwa ho hlompheheng le setumong sa hae. Motho e mong le e mong o na le tokelo ya tshireletso ya molao mabapi le tlhekefetso le ho tlatlapuwa hona.
1. Motho e mong le e mong o na le tokelo ya ho tsamaya le ho dula ka bolokolohi ka hara naha yabo.
2. Motho e mong le e mong o na le tokelo ya ho falla naheng efeng kapa efeng, seitana le ya habo, le ho kgutlela naheng ya habo.
1. Motho e mong le e mong o na le tokelaoya ho batla le ho fumana tshireletso ya tlatlapo, dinaheng tse ding.
2. 2.Tokela ena e se ke ya sebediswa ho phema diqoso tsa melato eo e seng ya dipolotiki kapa diketso tse kgahlanong le sepheo le melao ya Matjhaba a Kopaneng.
1. Motho e mong le e mong o na le tokelo ya ho ba wa morabe o itseng.
2. Ha ho motho ya tla hanelwa botjhaba ba hae ka mabaka a fokolang, esitana le ho hanelwa ho fetola botjhaba ba hae.
1. Banna le basadi ba dilemong, ho sa kgathallwe morabe, botjhaba kapa tumelo, ba na le tokelo ya ho nyalana le ho thea malapa. Ba na le ditokelo tse lekanang tsa ho nyalana bophelong ba lenyalo, le mohla le kgaolwang.
2. Lenyalo le tla phethahala feela ka bolokolohi le tumellano ya banyalani.
3. Lelapa ke bonngwe ba tlhaho le motheo setjhabeng mme le tlamehile ho sireletswa ke setjhaba le mmuso.
1. Motho e mong le e mong o na le tokelo ya ho ba le thepa ya hae a le inotshi kapa a e kopanetse le ba bang.
2. Ha ho motho ya tla amohuwa thepa ya hae ka mabaka a fokolang.
Motho e mong le e mong o na le tokelo ya bolokolohi ba menahano, maikutlo le tumelo. Tokelo ena e kenyeletsa le bolokolohi ba ho fetola bodumeding, tumelong, le bolokolohing, ba motho a le inotshi kapa a ena le ba bang, pontsheng kapa boinotshing. Bodumedi kapa tumelo eo a e totobatse dithutonng, diketsong, borapeding le ho hlompheng.
Motho e mong le e mong o na le tokelo ya bolokolohi ba tjhadimo le dipuo. Tokelo ena e kenyeletsa le bolokolohi ba ho ba le tjhadimo ya hao ntle le tshitiso, esitana le ho batla, ho amohela le ho phatlalatsa aitaba le mehopolo ka tsela efe kapa efe ya phatlalatso, ho sa natswe meedi.
1. Motho e mong le e mong o na le tokelo ya ho ba setho kapa ho ba sebokeng sa kgotso.
2. Ha ho motho ya ka qobellwang ho ba setho sa mokgatlo.
1. Motho e mong le e mong o na le tokelo ya ho ba le kabelo pusong ya naha ya habo, ka ho otloloha kapa ka thuso ya baemedi ba kgethilweng ka bolokolohi.
2. Motho e mong le e mong o na le tokelo e lekanang le ya ba bang ditshebeletsong tsa setjhaba tsa naha ya habo.
3. Thato ya setjhaba e tla ba motheo wa matla a mmuso. Thato ena e tla ipontshahatsa dikgethong tsa nako le nako ha mmoho le tsa sebele. Dikgetho tsena e tla ba tse akaretsang tsa ditokelo tse lekanang, mme di tla phethwa ka divoutu tsa sephiri kapa ka ditsela tse tshwanang le tsona tsa divoutu tsa bolokolohi.
Motho e mong le e mong, jwalo ka setho sa setjhaba, o na le tokelo ya polokeho ya setjhaba, mme o lokelwa ke ho fumana, ka thuso ya setjhaba le tshebetsommoho ya matjhaba le ho ya ka tsamaiso le mehlodi ya naha ka bong, ditokelo tsa ekonomi, botjhaba le meetlo, tse hlokahalang mabapi le seriti sa hae le kgolo, ka bolokolohi, ya botho ba hae.
1. Motho e mong le e mong o na le tokelo ya ho sebetsa, le ho ikgethela mosebetsi ka bolokolohi, ha mmoho le boemo ba mosebetsi bo se nang leeme, bo bile bo rateha. O na le tokelo ya ho sireletswa kgahlanong le ho hloka mosebetsi.
2. Motho e mong le e mong, ho sa kgethollwe, o na le tokelo ya moputso o lekanang mosebetsi.
3. Motho e mong le e mong ya sebetsang o na le tokelo ya moputso o se nang leeme, o kgotsofatsang, o mmehang boemong, yena le ba lelapa, ho phela bophelo bo dumellanang le seriti sa botho, mme bo tshehetswa, ha ho hlokahala, ke ditsela tse ding tsa tshireletso ya setjhaba.
4. Motho e mong le e mong o na le tokelo ya ho theha le ho ba setho sa mekgatlo ya basebetsi, ho sirelletsa ditabatabelo tsa hae.
Motho e mong le e mong o na le tokelo ya phomolo le boikgathollo, ho kenyelletswa le dihora tsa mosebetsi tse beetsweng meedi, ha mmoho le matsatsi a phomolo a lefellwang.
1. Motho e mong le e mong o na le tokelo ya bophelo ba boemo bo mo lokelang yena le ba lelapa la hae, ho balellwa le dijo, diaparo, ntlo,le meriana, ha mmoho le ditshebeletso tsa setjhaba tse hlokahalang, le tokelo ya tshireletso ha a felletswe ke mosebetsi, a kula, a holofetse, e le mohlolohadi, a tsofetse, kapa a na le tlhoko ya ho iphedisa ka mabaka ao a sitwang ho a phema.
2. Bomme le bongwana bo hloka tlhokomelo le thuso tse ikgethang. Bana bohle, le ba dikgaupane, ba tla sireletswa ke setjhaba ka ho tshwana.
1. Motho e mong le e mong o na le tokelo ya ho ruteha. Thuto e tla fumaneha mahala, bonyane bohatong bo qalang ba motheo. Thuto e qalang e tla tlama bohle. Thuto ya botegnike le ya pitso e tla fumaneha ka kakaretso mme thuto e phahameng le yona e tla fumaneha ka ho lekana ho bohle ho ya ka dineo tsa batho.
2. Thuto e tla tobana le ho hodisa bohle ka botlalo le ho matlafatsa tlhompho ya ditokelo tsa botho ha mmoho le bolokolohi ba motheo. E tla kgothalletsa kutlwisiso, mamello le setswalle ditjhabeng tsohle, merabeng yohle kapa dihlopheng tsa bodumedi, mme e tla ntshetsa pele mesebetsi ya mtjhaba a kopaneng ho boloka kgotso.
3. Batswadi ba na le tokelo ya pele ho kgethela bana ba bona thuto eo ba tlamehang ho e fumana.
1. Motho e mong le e mong o na le tokelo ya ho ba le kabelo ka bolokolohi meetlong ya setjhaba, ho thahasella mekgabo, le ho ba le seabo tswelopeleng ya saense le melemo ya yona.
2. Motho e mong le e mong o na le tokelo ya tshireletso ditabeng tsa moya le tsa nama tse tswalwang ke tlhahiso ya saense, dingolwa kapa bonono boo e leng moqapi wa teng.
Motho e mong le e mong o lokelwa ke tokelo ya setjhaba le matjhaba eo ho yona ditokelo le bolokolohi, tse hlahang Phatlalatsong ena, di fumanehang ka botlalo.
1. Motho e mong le e mong o na le boikarabelo setjhabeng moo botho ba hae bo ka holang ka botlalo le ka bolokolohi.
2. Tshebedisong ya ditokelo le bolokolohi ba hae, motho e mong le e mong o tla laolwa feela ke meedi e entsweng ka molao bakeng sa ho amohela le ho hlompha ditokelo le bolokolohi ba ba bang, le ho phethisa ditlhoko tse lokelang tsa boitshwaro, tlhomphano setjhabeng le bophelo bo botle ka kakaretso setjhabeng sa demokrasi.
3. Ditokelo le bolokolohi bona ha ho ka moo di ka sebediswang kgahlanong le merero le melao ya Matjhaba a Kopaneng.
Ha ho letho Phatlalatsong ena le tshwanetseng ho hlalosa hore naha efeng kapa efeng, batho kapa motho, ba na le tokelo ya ho itshunya kapa ho etsa ketso efeng kapa efeng eo sepheo sa yona e leng ho heletsa ditokelo le bolokolohi bofeng kapa bofeng bo ngotsweng mona.


text:
SEHLOOHO SE KA NTLE | KE HOBANE’NG HA BATHO BA LOKILENG BA ETSAHALLOA KE LINTHO TSE BOHLOKO?
Lintho Tse Mpe ke Kobo-anela!
Smita, * e leng mosali ea lilemo li 35 ea lulang motseng oa Dhaka, Bangladesh, o ne a tsejoa e le motho ea lerato le ea tsotellang batho. Batho ba ne ba mo tseba e le mosali ea sebetsang ka thata le ea thabileng ea neng a batla ho thusa batho ba bang hore ba tsebe seo a neng a ithutile sona ka Molimo. Ba lelapa labo Smita le metsoalle ba ile ba makala hakaakang ha ka tšohanyetso a tšoaroa ke lefu le ileng la etsa hore a hlokahale pele beke e fela!
James le mosali oa hae, e leng banyalani ba lilemo li ka holimo ho 30, le bona ba ne ba tšoana le Smita. Ka letsatsi le leng ba ile ba etela metsoalle ea bona e lulang motseng o Lebōpong le ka Bophirimela ho United States. Ha ba aa ka ba hlola ba khutlela lapeng la bona New York. Ha ba le tseleng, ba ile ba hlokahalla kotsing e mpe ea koloi ’me ba siea ba lelapa la bona le basebetsi-’moho ba saretsoe.
Ha ho potang hore kaofela ha rōna rea bona hore bokhopo le mahlomola ke kobo-anela kajeno. Lintoa li bolaea masole le batho feela. Botlokotsebe le lintoa li hlokofatsa batho ba se nang molato. Batho ba hlaheloa ke likotsi tse mpe ba bile ba tšoaroa ke mafu a holofatsang ho sa tsotellehe lilemo tsa bona kapa maemo a bona bophelong. Likoluoa tsa tlhaho li bolaea batho bohle. Khethollo le leeme li jele setsi. Mohlomong u kile ua angoa ke e ’ngoe ea lintho tsena.
Ke habohlokoa hore re ipotse lipotso tsena:
Ke hobane’ng ha batho ba lokileng ba hlaheloa ke lintho tse bohloko?
Na ke Molimo ea bakang lintho tse joalo?
Na litlokotsi li etsahala feela tjee kapa li bakoa ke batho?
Na re utloisoa bohloko ke lintho tseo re li entseng nakong e fetileng?
Haeba ho na le Molimo ea matla ’ohle, ke hobane’ng ha a sa etse hore batho ba lokileng ba se ke ba hlaheloa ke lintho tse bohloko?
Na lintho tse bohloko le mahlomola li tla ke li fele?
E le hore re arabe lipotso tseo, re lokela ho utloisisa likarabo tsa lipotso tsena tse peli: Ha e le hantle ke hobane’ng ha lintho tse bohloko li etsahala, hona ke sefe seo Molimo a tla se etsa?
^ ser. 3 Mabitso a fetotsoe.


text:
Ke Hobane’ng ha re Lokela ho Rapela ka Lebitso la Jesu?
Karabo ea Bibele
Re lokela ho rapela Molimo ka lebitso la Jesu hobane ke eona tsela feela eo Molimo a e amohelang ea ho Mo rapela. Jesu o ile a re: “
Ke ’na tsela le ’nete le bophelo. Ha ho ea tlang ho Ntate haese ka ’na.” (Johanne 14:6) Jesu o ile a boela a re ho baapostola ba hae ba tšepahalang: “
Kannete-nete ke re ho lōna, Haeba le kōpa Ntate ntho leha e le efe o tla le fa eona ka lebitso la ka.”—Johanne 16:23.
Mabaka a mang a ho rapela ka lebitso la Jesu
Re hlompha Jesu le Ntate oa hae, Jehova Molimo.—Bafilipi 2:9-11.
Re bontša hore re ananela lefu la Jesu e le tokisetso ea Molimo ea hore re pholohe.—Matheu 20:28; Liketso 4:12.
Re hlokomela karolo e khethehileng eo Jesu a e phethang joaloka ’Muelli pakeng tsa Molimo le batho.—Baheberu 7:25.
Re hlompha mosebetsi oo Jesu a o etsang joaloka Moprista ea Phahameng ea ka re thusang hore re be le kamano e ntle le Molimo.—Baheberu 4:14-16.